Whatsapp Kini Memperkenalkan Fungsi Panggilan Video Berkumpulan

Pada 1 dan 2 mei yang lalu, Facebook telah mengadakan konvensyen tahunannya yang dikenali sebagai Facebook Developer Conference F8, dan seperti tahun-tahun yang sebelumnya, tujuan konvensyen ini adalah untuk mempamerkan serta memperkenalkan teknologi baru yang bakal digunakan pada masa hadapan.

Pelbagai pembaharuan dan update yang telah diperkenalkan selama 2 hari konvensyen ini berlangsung, namun terdapat beberapa fungsi baru aplikasi kegemaran rakyat Malaysia, Whatsapp dan Facebook yang telah berjaya mencuri perhatian kami.

Sejak ciri video call diperkenalkan kepada pengguna Whatsapp, setiap hari pengguna-pengguna setia Whatsapp meluangkan sebanyak 2 billion minit untuk membuat panggilan video.

Tetapi fungsi video call Whatsapp selama ini hanya terhad kepada dua kenalan sahaja. Oleh itu, kebanyakan pengguna akan menggunakan aplikasi lain seperti Google Hangouts atau Skype untuk membuat panggilan video secara berkumpulan.

Berita baik buat anda, Mark Zuckerberg serta Pengarah Whatsapp, Mubarik Imam akhirnya memperkenalkan beberapa ciri baharu untuk menjadikan Whatsapp lebih digemari pengguna, salah satunya ialah fungsi panggilan video berkumpulan.

Walaupun masih terdapat banyak lagi butiran yang belum didedahkan, namun berdasarkan gambar yang dikongsikan pada konvensyen F8, panggilan video berkumpulan Whatsapp membolehkan panggilan video seramai 4 orang dan ianya hanya boleh digunakan menerusi telefon pintar.

Mungkin group video call di Whatsapp Web akan diperkenalkan pada konvensyen yang akan datang. Selain itu, anda juga boleh menghantar stickers kepada kenalan anda menerusi Whatsapp, sama seperti di Facebook Messenger dan di  Facetime.

Facebook juga dijangka akan memperkenalkan fungsi panggilan video di Instagram. Untuk memulakan video call, para instagrammers hanya perlu sentuh ikon kamera dibahagian atas Direct message. Pengguna juga boleh mengecilkan skrin video sambil menggunakan instagram untuk kegunaan peribadi anda.

Selain itu, Facebook juga akan memperkenalkan fungsi baru agar penggunanya boleh berkongsi apa sahaja yang mereka gemar di aplikasi lain seperti Spotify dan GoPro, kepada Instagram Stories dan Facebook Stories.

Facebook juga dijangka akan memperkenalkan ciri baru yang tujuan utamanya ialah untuk mencari jodoh. Semua orang menggunakan Facebook untuk berkenalan, bersosial dan berjual beli, namun menerusi ciri khas 'dating' ini, pengguna akan dibenarkan untuk membuat profil baru yang akan diasingkan daripada profil utama untuk membolehkan anda berkenalan dengan calon-calon bakal jodoh anda.

Facebook akan menggunakan kepintaran teknologinya untuk mencadangkan calon yang sesuai untuk anda berdasarkan minat, atau kawan mutual anda. Yang lebih penting, segala aktiviti yang anda lakukan menerusi fungsi dating ini tidak akan didedahkan kepada kenalan Facebook anda.


Sindrom K : Penyakit Palsu Yang Dicipta Untuk Menyelamatkan Nyawa Yahudi Daripada Nazi Jerman

Ketika Perang Dunia Kedua bermula, Itali yang di bawah pimpinan Benito Mussolini, bekerjasama dengan kuasa Axis bersama-sama Jerman dan Jepun. Namun di sekitar pertengahan perang, Itali berpaling tadah dan memutuskan untuk menyertai kuasa Sekutu. Ini pastinya membuatkan Jerman di bawah pimpinan Adolf Hitler berang dengan tindakan itu.

Untuk tempoh 9 bulan dalam tahun 1943, Nazi Jerman menduduki Rom dan beribu-ribu orang tidak diberikan bekalan makanan, termasuk ramai yang diseksa dan dibunuh. Dan hingga satu ketika, Nazi telah mengebom Vatican City yang sepatutnya menjadi wilayah neutral.

Jadi, tak hairanlah apabila Nazi memerintahkan agar semua orang Yahudi di Itali supaya diserahkan dan dihantar ke kem tahanan. Ramai orang Itali yang menentang penindasan dilakukan Nazi, namun terdapat satu operasi rahsia yang yang paling tidak diketahui sehinggalah baru-baru ini.

Misi rahsia ini bukan dikendalikan oleh tentera-tentera atau agen perisikan kerajaan, tetapi rancangan yang dilakukan oleh mereka yang terdiri daripada kakitangan Hospital Fatebenefratelli di Rom.

Dibina pada tahun 1585, Hospital Fatebenefratelli lebih kelihatan seperti istana atau kubu ketenteraan berbanding sebuah hospital. Ia terletak di pulau kecil di sebuah pulau kecil di Sungai Tiber, membuatkan ianya tempat sempurna bagi mengasingkan pesakit yang menghidap penyakit berjangkit daripada populasi umum.

Lokasi ini juga sebenarnya adalah terletaknya sebuah hospital pada tahun 1000 CE. Sebelum itu, ia merupakan tempat letaknya kuil Tuhan perubatan Yunani iaitu Asclepius. Pada tahun 1940, ia merupakan hospital Katolik yang dikendalikan oleh kumpulan yang dikenali sebagai "Brothers of Mercy".

Kakitangan Hospital Fatebenefratelli purba berbangga dengan warisan mereka yang mana mereka bersumpah untuk melindungi kehidupan manusia, dan tak akan berhenti membantu mereka yang menjadi pesakit hospital ini.

Dan ketika tentera Nazi mengawasi kawasan hospital setiap hari, kakitangan hospital secara rahsia merancang helah. Mereka dengan senyap memalsukan rekod pesakit-pesakit Yahudi di hospital ini dengan menambah diagnos "Sindrom K" ke dalam carta mereka, dan memindahkan mereka ke bahagian sayap hospital.

Anda tak akan pernah menjumpai Sindrom K dalam mana-mana buku perubatan kerana ia sebenarnya tidak wujud. Malah, kod nama "K" adalah daripada Albert Kesselring, iaitu komander Nazi yang bertanggungjawab ke atas pendudukan Rom dan sangat tidak disukai oleh orang Itali.

Dr. Giovanni Borromea, seorang doktor pakar bedah yang bekerja di hospital ini sejak 1934 telah bekerjasama dengan ketua paderi hospital, Maurizio Bialek untuk menjadikan hospital ini sebagai yang fasiliti hebat di Itali.

Pada tahun 1938, Itali bekerjasama dengan Kuasa Axis dan mula menghasilkan undang-undang anti-semitik yang mencegah Yahudi daripada mendapat kerja. Dr. Giovanni dan Paderi Maurizio kedua-duanya anti-fasis yang menentang kuasa ini.

Mereka mula untuk mengambil doktor dari kalangan orang Yahudi untuk bekerja dan membantu memalsukan kertas kerja supaya doktor-doktor Yahudi kelihatan seperti Katolik dan mengelakkan penganiayaan.

Salah seorang daripada doktor Yahudi ketika itu adalah Vittorio Sacerdoti yang berusia 28 tahun. Pada tahun 1943 ketika Nazi mengambil alih Itali dan mula mencari orang Yahudi untuk dihantar ke kem tahanan, Vittorio secara bersendirian berjaya menyelamatkan 45 orang dan memasukkan ke dalam hospital termasuk beberapa orang kanak-kanak.

Ketika itu, orang ramai sangat takutkan penyakit tuberculosis. Penyakit yang sangat mudah berjangkit ini menyebabkan penghidap demam dan batuk darah serta mati perlahan-lahan. Pada tahun 1940, penggunaan antibiotik mula digunakan untuk merawat penyakit ini yang telah membunuh banyak nyawa di Itali.

Oleh itu, tentera-tentera asing sangat tidak selesa dan risau apabila mengawal hospital ini. Lagipun, hospital ini mempunyai sejarah lama dan terkenal dalam mengasingkan orang untuk menghentikan penyebaran penyakit.

Apa yang dilakukan oleh Dr. Vittorio adalah menyuruh "pesakit" Yahudi untuk batuk dengan kuat dan berkelakuan seperti pesakit tuberculosis setiap kali tentera Jerman melalui wad mereka. Helah ini berhasil kerana tentera-tentera Jerman menjauhi wad ini kerana takut terjangkit Sindrom K yang misteri.

Menurut seorang ahli psikologi, Adriano Ossicini memberitahu bahawa hospital ini juga menjadi pusat pelindungan pelarian politik anti-fasis. Menurutnya, Nazi agak bodoh dan kelihatan tidak berpengetahuan mengenai dunia luar dari Jerman.

Beliau pernah terdengar perbualan antara tentera-tentera Jerman tentang betapa seriusnya wabak Sindrom K di itali dan enggan untuk mendekati hospital yang menempatkan pesakit-pesakit ini.

Disebabkan rasa takut inilah membuatkan mereka langsung tidak mengesyaki bahawa orang-orang Yahudi dan pelarian politik dipindahkan ke hospital ini betul-betul dihadapan mata mereka.

Juga terdapat rangkaian rahsia di mana kakitangan hospital memindahkan orang Yahudi sejauh negara Poland menggunakan ambulans ke hospital mereka, semuanya dilakukan di bawah penyamaran bahawa pesakit-pesakit tersebut dijangkiti sindrom ini.

Mereka meyakinkan pihak Jerman bahawa hospital di Rom ini mempunyai teknologi tinggi dan satu-satunya peluang untuk menyelamatkan pesakit, membuatkan Nazi membenarkan mereka lepas.

Seorang wanita berusia 83 tahun, Luciana Tedesco menceritakan dia bersembunyi sebagai pelarian Yahudi di hospital ini ketika masih kanak-kanak. Luciana memberitahu wanita dan kanak-kanak tidur di sebuah wad bersama-sama manakala lelaki tinggal di wad berasingan. Seluruh ahli keluarganya terselamat, termasuk 10 orang kanak-kanak.

Sementara itu kakitangan telah melakukan perkara yang lebih jauh di belakang tabir sebagai sebahagian daripada rancangan mereka. Paderi Maurizio membina bilik radio rahsia di ruangan bawah tanah, yang memintas komunikasi Nazi pada waktu siang dan memberikan kepada Dr. Giovanni yang akan menyerahkan maklumat tersebut kepada Tentera Udara Itali, Roberto Lordi.

Usaha ini membantu menamatkan penjajahan Jerman selepas hanya 9 bulan. Pendudukan Jerman berakhir pada tahun 1944 dan pelarian di hospital ini dibebaskan. Perang Dunia Kedua berakhir pada tahun 1945 dan walaupun pendudukan itu telah tamat, namu kakitangan hospital masih berhati-hati.

Mereka bersumpah untuk tidak mendedahkan rahsia mengenai Sindrom K kerana takut satu hari nanti Nazi akan bangkit berkuasa dan mungkin perlu menggunakan hospital dan wabak palsu ini sekali lagi.

Dr. Giovanni Borromeo telah menyelamatkan ratusan orang Yahudi di bawah jagaannya dan dikatakan beliau tidak pernah memalingkan pertolongannya kepada sesiapa pun, tak kira betapa bahaya keadaan ketika itu. Dr. Giovanni meninggal dunia pada usia 62 tahun di hospital tersebut dan membawa rahsia Sindrom K ke kuburnya.

Walaupun tiada rekod yang menunjukkan beraapa ramai secara kolektif yang diselamatkan oleh kakitangan hospital ini, namun doktor-doktor dan kakitangan hospital telah menyimpan rahsia ini selama lebih daripada 60 tahun.

Hari ini, mereka dianugerahkan atas usaha kemanusian mereka dengan beberapa anugerah daripada masyarakat Yahudi yang berbeza. Satu plak kini digantung di halaman hospital ini bagi memperingati keberanian kakitangan pada tahun 1943 yang tak pernah mengalah.


8 Penyakit Kronik Yang Mampu Dirawat Oleh Ganja

Ubat preskripsi yang ditetapkan oleh doktor mempunyai kesan berbahaya terhadap mereka yang menderita daripada penyakit. Terdapat di antara pesakit yang telah mencuba lebih daripada ubat farmasi dan mencuba menggunakan ganja sebagai alternatif rawatan yang mana tidak dibenarkan di sisi undang-undang.

Walaupun ganja dilihatkan sebagai "dadah" yang merosakkan namun kita tak boleh mengenepikan manfaat dan faedah yang mampu diberikan oleh tumbuhan ini, terutamanya dalam bidang perubatan.

Kompaun dalam Cannabidiol (CBD) yang terdapat dalam tumbuhan ini mampu mengurangkan keradangan dan kesakitan pada pesakit secara mendadak. CBD juga boleh digunakan untuk merawat pelbagai keadaan kronik dan boleh digunakan dalam pelbagai bentuk termasuklah kek, minyak, ekstrak, dan banyak lagi.

Dicirikan oleh sawan yang berulang dan berbeza dari segi betapa teruknya, epilepsi biasanya berlaku disebabkan oleh gangguan di kawasan tertentu dalam litar otak yang mencetuskan aktiviti elektrik yang berlebihan.

Sawan membuatkan hidup seseorang itu amat terganggu disamping perlu memilih rawatan mana yang paling sesuai untuk dijalani. Sebelum rawatan menggunakan ganja diharamkan pada abad ke-20, masalah sawan sering dirawat menggunakan ganja disebabkan kesannya yang sangat mengagumkan.

Namun, beberapa tahun kebelakangan ini berlaku kelonggaran terhadap penggunaan ganja perubatan. Ia mendorong lebih banyak kajian untuk mendedahkan potensi kannabinoid dalam merawat epilepsi dengan efektif.

Kajian menunjukkan bahawa kannabinoid mempengaruhi sel-sel dalam badan yang dikenali sebagai reseptor kannabinoid. Cannabidiol (CBD) adalah antara salah satu bahan yang boleh memberi kesan kepada badan yang membantu mengurangkan sawan. Pesakit dari semua peringkat umur menunjukkan kesan positif, terutamanya pesakit yang sebelum ini tak mampu menahan ubat anti-sawan.

Penyakit Parkinson adalah gangguan degeneratif yang menyebabkan kerosakan serius kepada sistem saraf pesakit. Mangsa menderita daripada masalah deria yang memperlahankan pemahaman sesuatu perkara, serta kekakuan yang boleh menyebabkan masalah yang lebih teruk seperti sukar bergerak, gangguan ucapan dan juga menggigil.

Walaupun hasilnya tidak dapat dipastikan, namun ganja menunjukkan bahawa ia sangat berkesan dalam pengurusan gejala ini secara keseluruhan kerana kesan analgesik dan keupayaan untuk melegakan otot. Tetapi, ganja diragui dapat membantu mengurangkan rasa sakit.

Namun, rawatan menggunakan ganja dapat membantu mengurangkan gigil, meningkatkan kualiti tidur, memperbaiki mood, memudahkan pergerakan dan menaikkan selera makan. Kajian yang diterbitkan pada tahun 2014 mendapati bahawa 22 pesakit Parkinson mengalami perubahan positif dari segi gigil, tidur dan rasa sakit dalam masa 30 minit selepas menghisap ganja.

Kesan sampingan daripada ubat-ubatan yang diberikan oleh doktor termasuklah bengkak pergelangan kaki, pergerakan diluar kawalan, kerosakan hati dan insomnia, yang mana boleh dielakkan melalui rawatan menggunakan ganja.

Bagi mereka yang mengalami gangguan tekanan pasca-trauma atau PTSD akibat pelbagai pengalaman buruk seperti dirogol atau pertempuran di medan perang, masalah ini perlu dirawat.

Hubungan antara keadaan kecemasan yang teruk ini dan kesan ganja mendapat perhatian yang sangat luar biasa dalam beberapa tahun kebelakangan menyebabkan PTSD boleh dirawat menggunakan ganja.

Tahap adrenalin dan tekanan yang dialami pesakit menjadi tidak seimbang dan kenangan buruk yang menyakitkan mudah untuk tercetus. Ia disebabkan kekurangan endokannabinoid pada penghidap PTSD.

Cannabidiol yang terkandung dalam ganja diketahui sebagai mampu mengurangkan ekspresi takut dan mengganggu penyatuan ingatan (menyokong ingatan masa panjang)

Skizofrenia adalah gangguan mental yang menyebabkan pesakit kehilangan rasa terhadap realiti hidup. Penyakit ini menghalang pesakit daripada hidup secara normal dan tak dapat membezakan antara khayalan dan realiti.

Penggunaan ganja dalam situasi ini mungkin kelihatan sangat kontroversi jika seseorang itu tidak memahami perbezaan antara THC (Tetrahydrocannabinol) dan CBD (Cannabidiol).

THC, bahan utama dalam ganja boleh menyebabkan reaksi psikotik dan memburukkan skizofrenia sementara CBD didapati menghasilkan kesan anti-psikotik yang sangat bermanfaat bagi pesakit.

CBD juga didapati sama efektif dengan ubat anti-psikotik lain, tetapi tidak memberikan kesan sampingan seperti penambahan berat badan, peningkatan risiko diabetis dan gangguan pergerakan kekal.

Skizofrenia juga mempunyai gejala negatif tertentu seperti kurang motivasi dan bergaul yang sangat sukar untuk dirawat. Dan kesan diberikan oleh CDB dalam mengurangkan tekanan dan anti-psikotik terhadap otak mampu membantu mengurangkan masalah-masalah ini.

Arthritis adalah sejenis penyakit yang dikaitkan dengan keradangan sendi yang berterusan yang menyebabkan sakit kronik dan kekakuan pada badan pesakit. Pesakit dibelenggu dengan kecederaan yang tidak sembuh dengan betul, kekejangan pada waktu pagi, sindrom carpal tunnel (semut-semut), dan gejala lain yang teruk.

Saraf mereka bertanggungjawab terhadap rasa sakit yang amat membuatkan ia sukar untuk berfungsi dengan normal. Setelah mengalami reaksi berbahaya dari ubat-ubatan yang disyorkan seperti ubat penahan sakit, sesetengah pesakit arthritis telah beralih kepada rawatan ganja.

Penyakit ini sangat sesuai dirawat oleh ganja kerana tumbuhan ini menggalakkan melegakan kesakitan yang amat sangat dalam sendi. Kajian sedang dijalankan bagi mengesan sama ada ganja bukan sahaja mengurangkan kesakitan dalam otak tetapi juga memerangi keradangan dan membaiki sendi itu sendiri.

Dalam satu kes, Katie Marsh dari Maine, Amerika Syarikat yang menderita akibat arthritis rheumatoid mengalami kesan sampingan teruk dari ubatan yang diberikan oleh doktor. Setelah berunding dengan doktor pakar lain dalam pengambilan ganja, Katie mencuba tumbuhan ini secara mentah dengan dibuat jus.

Dalam masa beberapa hari, Katie tidak lagi perlu mengambil ubat penahan sakit. Dan selepas 11 bulan meminum jus ganja ini, penyakit Katie semakin pulih.

Masalah atau gangguan buruk ini biasanya tidak difahami oleh kebanyakan orang. Fibromyalgia dicirikan oleh kesakitan tisu yang mendalam, sakit kepala, keletihan, kekurangan tidur dan juga kemurungan.

Gangguan ini dipercayai meningkatkan rasa sakit sedia ada dengan menjejaskan cara di mana isyarat sakit tersebut diproses oleh otak. Namun, bagaimana dengan merawat gangguan menggunakan ganja perubatan?

Ramai pesakit telah melaporkan bahawa ganja telaah mengurangkan rasa sakit mereka dan meningkatkan kualiti tidur. Dalam satu kajian, 28 pesakit fibromyalgiaa dilaporkan menunjukkan pengurangan yang ketara dari segi kekakuan dan kesakitan, 2 jam selepas menggunakan ganja perubatan.

Kita semua pernah melalui malam-malam di mana sukar untuk tidur dan asyik berguling-guling di atas katil, dan ada juga yang mengira kambing biri-biri untuk cuba tidur. Namun, apakah yang anda akan lakukan jika situasi ini berterusan setiap malam?

Insomnia kronik telah membuktikan menjejaskan orang dari semua latar belakang, menjadikannya satu masalah yang sangat berleluasa dalam masyarakat. Lebih buruk, terdapat hubungan antara kurang tidur atau tidur tak berkualiti, dengan masalah kesihatan yang teruk.

Dan seperti kebanyakan ubat preskripsi, ubat tidur mempunyai reputasi menyebabkan kesan jangka masa panjang, kesan sampingan yang berbahaya selepas bangun. Dan ia bukanlah lagi satu rahsia bahawa ganja mempunyai kesan yang menenangkan.

Sejak tahun 1970an, kajian menunjukkan bahawa ganja adalah pembantu tidur yang sangat baik. Siapa yang tak mahu tidur yang mudah dan lena serta pernafasan yang lebih baik ketika tidur kan?

Ganja perubatan secara semulajadinya memberikan pelepasan dari tekanan dan kemurungan yang amat mendalam. Ini berpotensi menyebabkan peningkatan dramatik dalam kualiti tidur dan mengukuhkan kesihatan keseluruhan bagi pesakit insomnia.

Sklerosis Lateral Amyo trophic (ALS) atau juga dikenali sebagai penyakit Lou Gehrig berlaku disebabkan oleh kerosakan neuron motor yang bertanggungjawab menghantar isyarat kepada otot. Gejala-gejala biasa bagi penyakit bahaya ini termasuklah kelemahan, perucapan yang tak jelas, kesukaran berjalan dan kelumpuhan.

Penyakit ini tidak mempunyai ubat dan banyak pesakit yang mati selepas beberapa tahun didiagnos. Paling malang adalah walaupun mangsa hilang keupayaan untuk mengawal otot mereka, namun mereka tetap mengekalkan fungsi kognitif dan sangat peka terhadap persekitaran.

Pesakit ALS boleh memanfaatkan ganja kerana sebatiannya boleh merangsang selera makan dan juga mencegah kerosakan sel. Kesan analgesik dan sifat anti-keradangan yang diberikan oleh ganja mampu mengurangkan penderitaan oleh pesakit ALS melalui kesakitan berterusan.


Konspirasi Batu Berlian : Apa Yang Membuatkan Ianya Begitu Berharga?

Apabila memperkatakan mengenai barangan kemas, emas dan perak tentulah menjadi pilihan kebanyakan wanita. Sama ada untuk majlis pernikahan mahupun pertunangan, barangan kemas seperti cincin, gelang dan rantai emas semestinya menjadi pilihan bagi yang berkemampuan.

Bukan sahaja harganya boleh meningkat naik bergantung kepada harga pasaran semasa, emas juga mudah digadai ataupun dijual semula. Sementara itu, bagi yang lebih berkemampuan pula, barangan kemas yang mempunyai batu berlian pula semestinya menjadi pilihan.

Sekiranya anda hanya rakyat marhaen, lupakanlah sahaja cita-cita untuk membeli berlian. Harganya puluhan dan ratusan ribu sudah pasti. Ramai yang mengaitkan harga batu permata berlian yang tidak masuk akal ini dengan kesukaran mendapatkannya. Adakah dakwaan ini benar? Adakah batu permata berlian ini benar-benar sukar ditemui di muka bumi ini?

Tahukah anda, sebaik sahaja anda melangkah keluar daripada kedai barangan kemas, harga batu permata berlian yang dibeli sudahpun jatuh sekurang-kurangnya 50% daripada harga yang dibeli. Bagaimanakah ini mungkin terjadi?

Jawapan mudahnya, berlian tidak mempunyai nilai instrinsik. Ianya menjadi begitu mahal akibat teknik pemasaran licik dan monopoli oleh De Beer, pemilik syarikat De Beer Mining Company yang memonopoli perlombongan berlian di Afrika.

Bagi masyarakat barat terutamanya di Amerika Syarikat, membeli cincin pertunangan buat calon isteri merupakan satu kemestian. Ianya merupakan simbolik bagi seorang lelaki yang ingin melamar seorang wanita. Sudah semestinya, cincin yang diperbuat daripada emas menjadi pilihan.

Walau bagaimanapun, sekitar tahun 1938, De Beers dan syarikatnya De Beers Mining Company (kini The De Beers Group of Companies) telah melakukan kempen pemasaran drastik mengenai berlian. Beliau berjaya menanamkan kepercayaan bahawa cincin pertunangan yang dibeli mestilah bernilai sekurang-kurang satu bulan gaji.

Syarikat De Beers merupakan syarikat pertama yang membuka lombong berlian terbesar pertama di Afrika Selatan. Bagaimanakah mereka berjaya melonjakkan harga berlian berkali-kali ganda? Dengan mengehadkan pengeluaran berlian mengikut permintaan.

Mengikut sejarah, berlian pada awalnya memang amat sukar ditemui. Sehinggalah pada tahun 1800-an apabila sebuah kawasan di Afrika Selatan  ditemui mempunyai simpanan batu berlian yang sangat banyak. Syarikat milik De Beers dan beberapa syarikat kecil yang beroperasi disitu khuatir harga berlian akan menurun memandangkan terdapat banyak simpanan berlian di lombong tersebut.

Bagi mengelakkan perkara ini daripada berlaku, syarikat-syarikat perlombongan ini telah bersepakat bergabung dan mengambil keputusan untuk mengehadkan pengeluaraan berlian ini dalam setahun.

Setiap tahun, syarikat-syarikat ini akan membuat unjuran jumlah pasangan di Amerika Syarikat yang akan berkahwin dan mereka akan mengeluarkan jumlah berlian berdasarkan jumlah tersebut. Memandangkan kumpulan syarikat De Beers menguasai 90% pasaran batu berlian seluruh dunia, maka amatlah mudah bagi mereka untuk mengawal harganya.

Kempen pemasaran syarikat De Beers juga telah memainkan peranan bagi mengubah tanggapan masyarakat terhadap berlian. Mereka telah menghasilkan iklan-iklan yang memaparkan artis ternama memperagakan barangan kemas yang diperbuat daripada berlian.

Iklan-iklan pemasaran ini berjaya mengubah kepercayaan dan persepsi masyarakat bahawa cincin berlian merupakan satu lambang kemewahan. Hal ini menyebabkan kebanyakan pasangan mula bertukar kepada cincin yang mempunyai batu berlian sebagai cincin pertunangan.

Tidak sama sekali, melainkan anda mempunyai terlalu banyak wang untuk dibazirkan. Bagi barangan kemas untuk majlis pertunangan atau nikah, barangan kemas yang diperbuat daripada emas lebih berbaloi untuk dibeli.

Selain itu, berlian merupakan barangan kemas yang sukar untuk dijual semula. Malah, harganya jual semulanya juga terlampau rendah,  menjadikannya tidak berbaloi untuk dijual semula. Dalam kata lain, berlian bukanlah sejenis aset.


Apa Akan Terjadi Sekiranya Saiz Bumi Membesar 2 Kali Ganda Secara Tiba-Tiba?

Sekiranya saiz bumi berganda secara tiba-tiba, jisim bumi akan bertambah sebanyak 8 kali ganda (berdasarkan kiraan menggunakan formula tertentu) dan tarikan graviti bumi akan meningkat sebanyak 2 kali ganda. Berikut adalah kesan-kesan yang akan berlaku sekiranya perkara ini terjadi.

Sekiranya diameter bumi berganda, dengan ketumpatan yang tidak berubah, jisim bumi turut akan meningkat bersama dengan tarikan graviti sebanyak 2 kali ganda. Berat objek di bumi bergantung kepada tarikan graviti bumi, dan peningkatan graviti sebanyak 2 kali ganda akan meningkatkan berat sesuatu objek sebanyak 2 kali ganda juga. Sekiranya berat anda adalah 65 kilogram sebelum perubahan saiz bumi, berat anda selepas bumi membesar adalah 130 kilogram. Bayangkan bagaimana anda berjalan dengan berat yang berganda.

Dengan berat yang bertambah, sudah pasti pergerakan kita akan menjadi terhad. Pergerakan kita akan menjadi semakin lambat, susah untuk berjalan, apatah lagi untuk berlari mahupun melompat. Kita juga akan mudah berasa letih dan memerlukan rehat yang lebih banyak. Lama-kelamaan, tulang dan otot kita akan menjadi lebih kuat untuk menyokong dan menyesuaikan diri dengan keadaan yang baharu.

Pokok mempunyai had tumbesaran, dan sebenarnya turut terkesan dengan daya tarikan graviti. Dalam kata mudah, pokok akan terus membesar sekiranya jumlah tenaga yang diperolehi melalui proses fotosintesis adalah melebihi jumlah tenaga yang diperlukan untuk membawa air ke bahagian batang pokok di atas. Peningkatan graviti akan mengganggu keseimbangan pokok kerana ia akan memerlukan lebih tenaga untuk mengangkut air, berbanding sebelumnya. Pokok tinggi akan tumbang, dan pokok baharu tidak akan tumbuh meninggi.

Dengan tekanan yang berganda, ia akan memberi kesan terhadap tumbesaran semua kehidupan di bumi, termasuklah terhadap manusia, haiwan dan tumbuh-tumbuhan. Tarikan graviti yang bertambah akan memberi tekanan berlebihan terhadap tulang belakang manusia dan haiwan. Akibatnya, kedua-dua jenis hidupan ini akan menjadi semakin pendek. Di angkasa lepas, tarikan graviti adalah lebih rendah, dan atas sebab inilah kadar tumbesaran angkasawan meningkat. Namun, sekembalinya mereka ke bumi, ketinggian mereka kembali seperti biasa.

Peningkatan tarikan bumi secara tiba-tiba akan menyebabkan tekanan berganda terhadap plat lautan, yang akhirnya akan menyebabkan ketidakstabilan kerak bumi. Akibatnya, gempa bumi akan berlaku dengan lebih kerap, begitu juga dengan tsunami. Namun, kesannya tidaklah terlalu serius sekiranya peningkatan tarikan graviti bumi sejajar dengan pengembangan kerak bumi.

Jumlah elemen yang tidak stabil di dalam perut bumi akan menjadi lebih berat, menyebabkan pemanasan berlebihan dan peningkatan aktiviti gunung berapi. Gunung berapi yang tidak aktif akan 'terjaga' selepas 'tidur' lebih ribuan tahun. Permukaan bumi yang bersaiz besar akan berubah, mengambil kira aktiviti gunung berapi yang berupaya merubah bentuk planet ini dengan kawasan tanah yang baharu. Perubahan iklim juga akan berlaku disebabkan gas-gas yang terbebas ke ruangan atmosfera ekoran letusan gunung berapi.

Infrastruktur buatan manusia, yang tinggi terutamanya akan lebih terkesan. Seperti kehidupan di bumi, bangunan-bangunan juga akan merasa kesan dengan peningkatan graviti, dengan tekanan yang tinggi, ianya berpotensi untuk runtuh pada bila-bila masa. Sekiranya empangan dan grid kuasa turut runtuh, elektrik akan terputus, dan banjir akan melanda, bukan sahaja di Malaysia, malah di seluruh dunia. Bayangkan sekiranya ini terjadi.

Kesemua kapal terbang di udara, bersama dengan satelit akan jatuh dari langit kerana gangguan secara tiba-tiba terhadap trajektori pergerakan objek-objek ini disebabkan daya tarikan graviti yang berganda. Tanpa satelit, komunikasi di seluruh dunia akan menjadi terhad, internet akan terputus, dan manusia akan kembali berhubung menggunakan surat.

Dengan tarikan graviti yang berganda, bumi akan mula menarik bulan dengan daya yang lebih kuat. Sekiranya daya ini terlebih kuat, melebihi suatu had yang dipanggil sebagai Roche limit, maka bulan akan melalui kehancuran, dan serpihan bulan akan berada di luar ruangan angkasa bumi, membentuk cincin seperti planet Zuhal. Tanpa bulan, bumi akan mengalami beberapa kesan lain.

Adakah anda lebih suka saiz bumi yang sedia ada atau mahukan saiz bumi yang lebih besar?


Jo-Anna Sue Henley Rampas : Calon DUN Kiulu "Ratu Otak Geliga"

Walau parti mana sekalipun yang disokong, janganlah kita berbalah di antara satu sama lain kerana kita masih masyarakat serumpun yang tinggal dengan harmoni di sebuah negara yang berbilang kaum. Jika ia tidak dikekalkan, maka hilanglah keistimewaan yang dimiliki oleh Malaysia, yang mana tak akan boleh dijumpai di mana-mana negara lain.

Dan disebabkan itu, iluminasi.com ingin berkongsi dengan anda biodata ringkas atau latar belakang salah seorang calon Dewan Undangan Negeri (DUN) Kiulu (Sabah) yang menarik perhatian umum dan diberi gelaran "beauty with brain".

Lahir pada 24 Mac 1989 di Kota Kinabalu, gadis yang diberi nama Jo-Anna Sue Henley Rampas berasal dari sebuah perkampungan kecil yang terletak tidak jauh dari Kota Kinabalu, iaitu Kiulu.

Jo-Anna mempunyai darah kacukan di mana bapanya adalah orang Inggeris manakala ibunya dari suku kaum Kadazan. Jika dilihatkan pada wajahnya yang jelita, pastinya ramai yang terpikat namun beliau bukan sahaja cantik malah berpendidikan tinggi serta sangat berwibawa.

Merupakan anak sulung daripada 3 orang adik beradik membuatkan Jo-Anna menjadi seorang yang lebih bertanggungjawab. Salah seorang daripada adiknya merupakan individu autistik, yang menjadi pembakar semangat dalam kehidupan beliau setiap kali Jo-Anna berhadapan dengan masalah hidup.

Ketika berusia 18 tahun, Jo-Anna telah menyertai pertandingan ratu cantik Unduk Ngadau yang merupakan penyertaan pertama dan terakhir beliau.

Walaupun tidak yakin untuk memenangi pertandingan ini disebabkan berat badannya yang mencecah 60 kilogram yang mana adalah yang terberat di antara peserta-peserta lain, namun rezeki memihak kepada Jo-Anna apabila ditabalkan sebagai Ratu Cantik Unduk Ngadau 2007.

Jo-Anna Sue Henley Rampas telah menamatkan zaman bujangnya dan melangsung perkahwinannya putera impian, Dr. Devindran Singh pada tahun 2016.

Jo-Anna kemudiannya melanjutkan pelajaran di United Kingdom dalam jurusan undang-undang dan merupakan seorang yang sangat aktif. Jo-Anna adalah seorang yang cintakan kecergasan dan memperoleh sijil yang diperakui sebagai pelatih kecergasan, dalam usahanya menjana pendapatan sampingan.

Selain itu, beliau juga bekerja dengan sebuah syarikat pengiklanan yang menguruskan pengstiman muzik Samsung, Milk Music, untuk Malaysia dan Indonesia.

Jo-Anna menamatkan ijazah sarjana muda Undang-Undang dari University of London dan juga sarjana Undang-undang Antarabangsa Dan Tanggungjawab Sosial Korporat dari University of the West of England.

Setelah menamatkan pengajian, Jo-Anna memutuskan untuk pulang ke tanah air pada tahun 2016.

Keterlibatan Jo-Anna dalam kancah politik bukanlah sesuatu yang mengejutkan baginya. Ibunya, Sullah Rampas adalah calon Angkatan Keadilan Rakyat (AKAR) pada tahun 1994 manakala bapa saudaranya pula, Datuk Louis Rampas pernah menjadi ADUN Kiulu selama tiga penggal.

Malah, datuknya merupakan ketua suku kaum yang merupakan antara mereka yang menemui kawasan Kiulu.

Menurut Jo-Anna yang mewakili Parti Warisan bagi DUN Kiulu dalam PRU ke-14 ini, beliau hanya mengetahui mengenai parti ini daripada seorang pekerja yang mengubahsuai rumahnya. Beliau kemudiannya membuat carian di Google dan mendapat tahu bahawa kenalannya, Darell Leiking merupakan ahli parti baru ini.

Ketika itu Parti Warisan sedang mencari ikon belia untuk Gen Y dan Z di Sabah, yang mana merupakan peluang keemasan baginya untuk menceburkan diri dalam bidang politik.

Menurut Jo-Anna, apa yang menarik yang diketahuinya melalui jelajah terbaru adalah generasi muda di kawasan bandar kurang minat terhadap politik berbanding mereka dari kawasan luar bandar.

Golongan muda bandar mungkin bercakap mengenai isu politik di media sosial namun tidak melakukan sebarang tindakan, berbanding golongan luar bandar yang lebih mengambil berat terhadap masalah politik.

"Ia lebih mudah untuk bercakap mengenai keperluan politik dengan golongan belia luar bandar. Mereka lebih peka dengan apa yang berlaku dan mengenali pemimpin mereka. Mungkin belia bandar sibuk dan lebih prihatin terhadap pekerjaan mereka," jelas Jo-Anna.

Bukan mudah untuk gadis ini meneruskan perjuangannya dalam bidang politik. Jo-Anna menerima kritikan daripada penduduk tempatan yang mengatakan bahawa beliau hanya berada di Kiulu kerana pilihan raya yang bakal tiba.

Namun beliau menjelaskan bahawa beliau sentiasa ingin pulang ke kampung dan masih mempunyai saudara mara di Kiulu, tempat di mana beliau membesar di rumah keluarganya di tepi sungai.

"Untuk mengatakan saya hanya pulang ke kampung disebabkan pilihanraya adalah salah," kata Jo-Annna.

Jo-Anna tidak mahu orang ramai berfikiran bahawa beliau hanya ingin "memasarkan" dirinya, sebaliknya beliau benar-benar ingin melakukan perubahan.

"Kadang-kadang orang hanya beranggapan bahawa saya menggunakan wajah saya untuk memancing undi. Saya tak mahu orang berfikir sedemikian kerana kebenarannya adala saya menyertai politik kerana saya mahu melakukan beberapa perubahan dalam komuniti saya terutamanya Kiulu," jelas Jo-Anna.

Jo-Anna Sue Henley Rampas akan berhadapan dengan penyandang kerusi Kiulu, Datuk Joniston Bangkuai yang mewakili Parti Bersatu Sabah.

Apa-apa pun kami di iluminasi.com ingin mengucapkan semoga berjaya kepada calon yang bertanding dan diharapkan supaya dapat membawa perubahan baik yang mampu memberi manfaat kepada rakyat.


Kaitan Antara Dhul-Qarnayn, Alexander the Great, Cyrus the Great & Yakjuj Makjuj

Surah al-Kahf telah diturunkan kepada Nabi Muhammad apabila kaum Quraysh, menghantar 2 orang individu bagi menyiasat sama ada kaum Yahudi, dengan pengetahuan mereka tentang kitab-kitab suci, mampu menasihati mereka sama ada Nabi Muhammad adalah utusan Tuhan yang sebenar. Pendeta Yahudi menyuruh 2 individu tersebut bertemu Nabi Muhammad untuk bertanyakan tentang 3 perkara, salah satu daripadanya adalah soalan berkenaan 'seorang lelaki yang mengembara ke timur dan barat Bumi, dan kisahnya'. Kata pendeta tersebut:

3 soalan di bawah adalah persoalan yang bermain di minda penulis, dan dijawab berdasarkan rujukan yang penulis lakukan. Semoga kesemua persoalan ini dapat memberi sedikit pencerahan kepada para pembaca tentang kisah Dhul-Qarnayn seperti yang disebutkan di dalam kitab suci Al-Quran.

Al-Quran ada menceritakan tentang kisah Dhul-Qarnayn atau turut dirujuk sebagai Zulqarnain (yang bertanduk dua) di dalam Surah al-Kahf (83-98). Terdapat 3 insiden di dalam surah ini, dan kisah Zulqarnain adalah salah satu daripadanya. Surah ini diturunkan sebagai jawapan kepada 3 persoalan yang dibangkitkan oleh kaum Quraish, dan sebagai peringatan kepada umat manusia. Al-Quran tidak menyebut secara khusus nama mahupun individu yang mewakili Zulqarnain. Namun, terdapat beberapa hint yang diberi Al-Quran yang membantu dalam menentukan siapakah Zulqarnain yang sebenarnya.

Soalan pertama merujuk kepada siapakah personaliti dalam sejarah dunia yang mempunyai persamaan dengan Zulqarnain dari segi kepercayaan keagamaan dan perwatakan, serta melalui 3 pengembaraan seperti yang disebut di dalam Al-Quran. Al-Quran ada menyebut bahawa Zulqarnain adalah seorang pemerintah yang mempunyai sebuah empayar yang sangat luas, dan sebenarnya terdapat 2 individu dalam sejarah sebelum kedatangan Islam yang memenuhi ciri-ciri ini.

Mereka adalah Alexander the Great, seorang pemerintah berbangsa Greek dan Cyrus the Great, seorang pemerintah berbangsa Parsi. Apabila berbicara tentang Zulqarnain, Al-Quran turut menyebut bahawa baginda adalah seorang yang percaya tentang tawhid, yakni Tuhan itu satu dan turut yakin tentang kehidupan di akhirat. Al-Quran turut menceritakan tentang perwatakan Zulqarnain sebagai seorang yang baik hati serta adil dan saksama.

Menurut sejarah, Alexander the Great adalah seorang polytheist, yakni mempercayai lebih daripada satu Tuhan, dan tidak ada satu rekod sejarah yang menunjukkan bahawa baginda adalah seorang yang baik hati mahupun adil. Berlainan pula dengan Cyrus the Great, di mana terdapat beberapa insiden yang menunjukkan kebaikan dan keadilan terhadap subjeknya. Malah, perwatakan Cyrus ini turut diiktiraf oleh kedua rakan dan musuh.

Dari segi kepercayaan agama Cyrus, baginda adalah seorang penganut Zoroastrianism, sebuah agama baharu pada ketika itu. Zarathustra yang turut dikenali sebagai Prophet Zoroaster atau Avestan adalah individu yang bertanggungjawab berdakwah kepada Cyrus tentang kepercayaan kepada Tuhan yang satu, serta kehidupan di akhirat dan amalan kebaikan yang menjadi sebahagian daripada agama tersebut. Untuk menjawab soalan pertama, kisah tentang Cyrus the Great memenuhi ciri-ciri Zulqarnain yang disebut di dalam Al-Quran.

Bagi mereka yang tahu tentang sejarah Yahudi, sudah pasti anda pernah mendengar tentang kisah kejatuhan kerajaan Judea atau Kingdom of Judah (kerajaan Yahudi) pada kurun ke-6 BC kepada raja Babylon iaitu Nebuchadnezzar. Kuil Jerusalem turut dijarah dan dimusnahkan. Sejak dari itu, kaum Yahudi hidup di Babylon sebagai tawanan perang selama 70 tahun. Pada ketika itu, Nabi Daniel telah dilantik daripada kalangan kaum Yahudi. Sebagai seorang Nabi, baginda ada menerima wahyu dari Tuhan tentang kemunculan seorang penyelamat Yahudi, yang akan membebaskan kaum itu daripada tawanan Babylon.

Dalam mimpi tersebut, Nabi Daniel melihat penyelamat itu sebagai seekor biri-biri yang bertanduk dua (Daniel 8:1-4). Bertanduk dua diterjemahkan sebagai metafora yang menunjukkan dua buah kerajaan suku kaum Media (Medes) dan Parsi yang disatukan, dan biri-biri pula mewakili penyelamat sebagai pemerintah kepada dua buah kerajaan yang bersatu. Menurut rekod sejarah, pemerintah yang berjaya menyatukan Media dan Parsi adalah Cyrus the Great.

Baginda adalah individu yang bertanggungjawab menakluki kerajaan Babylon dan membebaskan kaum Yahudi daripada tawanan dan membenarkan mereka pulang ke tempat asal mereka bagi membina semula kuil suci. Atas sebab inilah kaum Yahudi sangat menghargai baginda sebagai penyelamat kaum itu. Menurut Yahudi selain Nabi Daniel, Nabi Isaiah dan Nabi Jermiah turut meramalkan kehancuran Jerusalem, penawanan kaum Yahudi, dan pembebasan mereka oleh seorang penyelamat (Isaiah 44:26-28, 45:1-3) (Jermiah 50:1-3, 29:11).

Berdasarkan penerangan ini, adalah jelas bahawa kaum Yahudi sangat mengagumi dan menghormati raja Parsi Cyrus the Great. Ini turut menjawab persoalan yang diutarakan bahawa kaum Yahudi turut percaya tentang seorang individu sejarah yang memenuhi ciri-ciri Zulqarnain. Individu tersebut (iaitu Cyrus) yang dikisahkan di atas turut memenuhi jawapan kepada soalan pertama. Perbicangan ini jelas menunjukkan bahawa terdapat persamaan ketara antara individu sejarah yang bernama Cyrus the Great dengan personaliti Zulqarnain yang disebut di dalam Al-Quran.

Adalah penting untuk menceritakan secara ringkas pengembaraan/penjelajahan dan dinding yang dibina oleh Zulqarnain. Al-Quran ada menyebut tentang 3 pengembaraan yang dilakukan oleh Zulqarnain iaitu ke barat, timur dan suatu lagi arah. Alexander the Great pernah melakukan dua buah penjelajahan bagi meluaskan daerah taklukan iaitu ke timur dan selatan. Selepas menjadi raja Parsi, Cyrus the Great melakukan penjelajahan ke barat, timur dan utara, dan berjaya menakluki 80 peratus kawasan dunia pada ketika itu.

Ketika pengembaraan ke barat, Cyrus the Great berjaya menakluki bandar Lydia dan Lonian di pesisiran pantai barat Asia Minor (Turki). Kemungkinan besar ini adalah ekspedisi yang disebut di dalam Al-Quran di mana Zulqarnain sampai ke sebuah kawasan di mana baginda melihat matahari tenggelam di dalam air. Ada pendapat mengatakan itu adalah sebuah metafora yang menerangkan tentang penaklukan arah barat dan pengalaman yang dilalui oleh baginda ketika sedang berdiri di pantai Mediterranean di Asia Minor. Baginda mungkin melihat imej yang sama (matahari tenggelam ke laut) di hadapannya pada ketika itu.

Kemudiannya, Cyrus bertemu dengan sebuah suku kaum kejam yang mengamalkan kehidupan secara berpindah randah ketika penaklukan di timur. Al-Quran turut menyebut tentang pengembaraan ke-3 Zulqarnain. Andai kata Cyrus the Great adalah Zulqarnain, pengembaraan tersebut boleh dikaitkan dengan penaklukan Cyrus ke utara (timur laut empayarnya), iaitu di sebuah kawasan pergunungan Caucasus, di antara Laut Hitam dan Laut Caspean. Di sana, Cyrus mengarahkan pembinaan sebuah halangan bagi menghalang serangan suku kaum kejam yang hidup di bahagian pergunungan Caucasus. Suku kaum tersebut dirujuk sebagai Yakjuj dan Makjuj (Gog and Magog) seperti di dalam Al-Quran. Bagi lokasi dinding halangan yang dibina pula, ia mungkin berada di kawasan pergunungan Caucasus yang dikenali sebagai Dariel Pass.

Berdasarkan perbicangan ini, penulis berpandangan bahawa kemungkinan besar bahawa Cyrus the Great adalah individu yang disebut sebagai di dalam Al-Quran sebagai Zulqarnain. Perbincangan ini hanya berdasarkan persamaan antara personaliti menurut rekod sejarah, dan ciri-ciri yang disebut di dalam Al-Quran. Walaubagaimanapun, perlu diingatkan bahawa Al-Quran sama sekali tidak menyebut nama mana-mana individu sebagai Zulqarnain, dan adalah perlu dielakkan untuk mengatakan mana-mana pandangan sebagai fakta. Kajian yang lebih mendalam perlu dilakukan bagi menjawab persoalan-persoalan di atas dengan hujah dan bukti yang lebih teliti, dan pintu kajian dan tafsiran sentiasa terbuka untuk semua.


5 Penulis Sebenar Lagu-Lagu Popular di Dunia

Artis-artis terkenal di dunia memang tidak dapat dinafikan cukup handal dalam bidang nyanyian, namun bukan semuanya mampu menulis lirik atau lagu dengan baik. Kebiasaannya, artis-artis ini akan 'membeli' lagu daripada penulis ataupun diberikan peluang untuk bekerjasama dengan beberapa orang penulis, dalam membentuk sesebuah karya.

Sekiranya sesebuah lagu meletup dan dianggap sebagai sebuah lagu 'hits' jarang sekali kita dapat mendengar tentang siapa individu sebenar di belakang lagu tersebut, sehingga kita menyangkakan artis itulah yang menulis sendiri karya-karya klasik mereka.

Dakwaan ini tidak semestinya benar kerana sudah menjadi kebiasaan industri muzik barat menggunakan khidmat penulis yang kurang kita ambil perhatian. Tahukah anda siapa individu sebenar di belakang lagu-lagu hits bertaraf klasik atau lagu hits masakini yang kerap anda dengari setiap hari?

Artis veteran yang terkenal dengan lagu-lagu sentimental, Richard Marx masih lagi kekal aktif dalam industri muzik sehingga kini. Kariernya mencapai kemuncak pada tahun 90-an dan menjadi runut bunyi kepada ramai remaja generasi tersebut namun popularitinya menurun, seiring dengan perubahan zaman.

Walaupun begitu, karier di belakang tabir Richard sebenarnya jauh lebih menyerlah berbanding kariernya sebagai penyanyi. Mula terkenal sebagai penulis untuk penyanyi legenda Kenny Rogers semasa Richard baru berumur 19 tahun, karier penulisan lagu beliau berterusan sehingga ke hari ini dengan artis terkenal seperti Michael Bolton, Josh Groban, Keith Urban, Lifehouse, Daughtry dan ramai lagi. Lagu beliau yang kekal klasik sehingga kini adalah lagu kumpulan NSYNC yang berjudul 'This I Promise You.'

Nama beliau mungkin tidak lagi segah dahulu semasa lagu 'Closing Time' bersama kumpulannya Semisonic menjadi nyanyian ramai individu. Bagaimanapun, kerjaya Dan sebagai seorang penulis lagu terus berkembang dengan kerjasama beliau dengan beberapa orang artis terkenal di dunia, membantu beliau menempatkan diri sebagai antara penulis terbaik dunia.

Dan adalah penulis kepada tujuh buah lagu album kumpulan Dixie Chicks yang memenangi anygerah album terbaik Grammy tahun 2007, beberapa buah lagu dendangan Taylor Swift dalam alum Red yang terbit pada tahun 2012, bekerjasama dengan kumpulan rock Weezer dalam penghasilan album terbaru mereka. Karya terulung Dan setakat ini adalah lagu popular penyanyi Adele "Someone Like You" yang mempopularkan penyanyi tersebut ke seluruh dunia.

Amanda Louisa Gosein-Cameron atau Amanda Ghost merupakan seorang artis yang mencuba bakatnya pada awal tahun 2000. Diakui mempunyai bakat yang sukar ditemui serta diramal mampu pergi jauh, jualan album beliau gagal dan kariernya sebagai artis tergantung. Nasib Amanda berubah selepas lagu yang beliau tulis dan dinyanyikan oleh James Blunt 'You're Beautiful' meletup di seluruh dunia.

Selepas namanya meningkat naik, Amanda mula mendapat tawaran untuk menulis bagi terlalu ramai artis terkenal dunia. Beliau diberikan tanggungjawab menulis untuk Beyonce, kumpulan Prodigy serta lagu hits nyanyian Shakira.

Berkemungkinan besar anda tidak pernah mendengar siapa Max Martin atau nama sebenarnya, Martin Karl Sandberg. Max adalah penulis sebenar kepada senarai panjang lagu-lagu popular di dunia. Setakat ini, dia adalah pemegang rekod lagu-lagu hits yang mencapai tempat pertama dalam carta Billboard.

Menulis lagu untuk ramai artis popular dari dahulu hingga sekarang, jualan lagu ciptaan Max berbentuk 'singles' sahaja dianggarkan mencecah 135 juta unit. Jika nak disebutkan contoh lagu tulisan Max, terlalu panjang jadi kami cuba sebutkan beberapa contoh; 'Roar' oleh Katy Perry, 'Shake It Off' oleh Taylor Swift, 'It's Gonna Be Me' oleh NSYNC dan juga lagu yang mempopularkan Britney Spears, 'Baby One More Time.'

Tahukah anda lagu itu sebenarnya ditulis untuk kumpulan Backstreet Boys namun kumpulan itu menolak lagu tersebut? Memang rezeki Britney Spears lah lagu tu ditawarkan pada dia.

Diane Warren merupakan ratu kepada lagu popular yang dijadikan runut bunyi filem sepanjang kariernya. Pencapaiannya di atas kertas tidaklah setanding dengan pencapaian Max Martin, namun lagu yang dihasilkan oleh Diane adalah lagu-lagu yang besar kemungkinan pernah menghiasi memori anda.

Beliau menulis lagu 'How Do I Live' yang dipopularkan menerusi filem lakonan NIcholas Cage iaitu Con Air, lagu popular Celine Dion 'Because You Love Me'' serta lagu klasik 'I Don't Want to Miss a Thing' dendangan kumpulan Aerosmith, yang kerap dijadikan lagu pemuda mengayat gadis satu masa dulu.

Menjadikan penciptaan karya yang memang sesuai untuk digunakan dalam runut bunyi sebagai fokus kerjaya, Diane sudah banyak kali dicalonkan untuk anugerah Grammy, namun hanya berjaya memenanginya sekali melalui lagu 'Nothing's Gonna Stop Us Now'. Lagu tersebut yang menjadi runut bunyi kepada filem klasik Mannequin memberikan Diane anugerah Grammy tunggal dalam kategori lagu terbaik yang dihasilkan khas untuk filem atau televisyen, pada tahun 1988.


Sejarah Penubuhan 6 Kelab Bola Sepak Ternama Dunia

Rata-rata peminat bola sepak di Malaysia pasti mengenali pasukan bola sepak di dalam senarai ini. Terkenal sebagai pasukan-pasukan yang menjuarai banyak liga-liga Eropah dan dunia, kelab bola sepak dalam senarai ini ternyata berjaya menghiburkan kita semua dengan skil pemainnya yang sangat hebat, serta jaringan gol yang memukau mata, dan jiwa. Namun, adakah kita menyedari sejarah di sebalik penubuhan kelab-kelab bola sepak terkenal ini. Teruskan membaca.

Turut dikenali sebagai Futbol Club Barcelona, atau secara ringkasnya Barca, ditubuhkan pada tahun 1899 oleh sekumpulan pemain bola daripada Switzerland, England dan Catalan di bawah pimpinan Joan Gamper. Pada 22 Oktober 1899, Joan Gamper meletakkan sebuah iklan surat khabar Los Deportes bagi menyatakan hasrat untuk menubuhkan sebuah kelab bola sepak. Hasilnya, beliau mendapat respon positif daripada beberapa orang individu, dan mereka bertemu dalam satu perbincangan di Gimnasio Solé pada 29 November tahun sama.

Seramai 11 orang pemain telah bertemu, antaranya termasuklah Walter Wild, direktor pertama kelab bola sepak tersebut. Daripada pertemuan tersebut, maka lahirlah FC Barcelona. Kelab tersebut bermula dengan jayanya pada peringkat liga tempatan dan nasional, bersaing dalam Campionat de Catalunya dan the Copa del Rey. Pada tahun 1902, mereka berjaya memperolehi trofi pertama, dalam pertandingan Copa Macaya. Barcelona terus cemerlang dalam segala pertandingan bola sepak yang disertai sehingga kini.

Turut dikenali sebagai Real Madrid Club de Fútbol, kelab ini ditubuhkan pada 6 Mac 1902 sebagai Madrid Football Club. Sukan bola sepak diperkenalkan kepada masyarakat Madrid oleh sekumpulan ahli akademik dan pelajar Institución Libre de Enseñanza, yang antaranya merupakan graduan University of Cambridge dan University of Oxford. Mereka menubuhkan Sky Football pada 1897, yang biasa dikenali sebagai La Sociedad (The Society), dan kerap bermain sukan tersebut pada setiap pagi Ahad di Moncloa.

Pada tahun 1900, berlaku konflik antara ahli-ahli kelab berkenaan, menyebabkan sebahagian daripada mereka meninggalkan kelab tersebut dan menubuhkan sebuah kelab baru, iaitu Nueva Sociedad de Football (New Society of Football), bagi membezakan kelab mereka daripada Sky Football. Antara ahlinya termasuklah Julián Palacios, Presiden Real Madrid yang pertama. Pada 1901, kelab tersebut menukar nama kepada Madrid Football Club. Pada 6 Mac 1902, selepas sebuah lembaga baru yang dipengerusikan oleh Juan Padrós telah dilantik, Madrid Football Club dengan rasminya ditubuhkan.

Turut dikenali sebagai FCB, atau FC Bayern München, kelab Bavaria ini ditubuhkan pada tahun 1900 oleh 11 orang pemain bola sepak, di bawah pimpinan Franz John. Mereka ini sebenarnya adalah ahli kelab gimnastik Munich MTV 1879). Pada 27 Februari 1900, sebuah kongres MTV 1879 memutuskan bahawa pemain bola sepak kelab berkenaan tidak dibenarkan untuk menyertai German Football Association (DFB), 11 ahlinya daripada bahagian bola sepak meninggalkan kongres tersebut dan menubuhkan Fußball-Club Bayern München pada petang yang sama.

Dalam masa beberapa bulan, Bayern berjaya mencapai banyak kemenangan dengan skor yang banyak, termasuklah kemenangan 15-0 ke atas FC Nordstern, dan memasuki peringkat separuh akhir dalam the 1900–01 South German Championship. Beberapa tahun mendatang, kelab tersebut turut memenangi beberapa trofi tempatan dan menyertai Kreisliga yang baru ditubuhkan. Mereka memenangi liga berkenaan pada tahun pertama, namun gagal untuk beberapa tahun berikutnya sehinggalah bermula Perang Dunia Pertama, yang menghentikan segala aktiviti di Jerman.

Manchester United ditubuhkan pada tahun 1878 sebagai Newton Heath LYR Football Club oleh Jabatan Pengangkutan dan Gerabak daripada Lancashire and Yorkshire Railway (LYR) depot di Newton Heath. Pasukan tersebut pada mulanya bermain antara jabatan dan syarikat stesen kereta api. Pada 20 Oktober 1880, mereka menyertai sebuah pertandingan bola sepak, dengan memakai jersi berwarna hijau dan emas, warna syarikat mereka, namun tewas 6-0 kepada pasukan simpanan Bolton Wanderers.

Pada Januari 1902, dengan hutang yang banyak, kelab berkenaan telah diarahkan untuk bubar. Kapten pasukan Harry Stafford berjaya meyakinkan empat orang ahli perniagaan, termasuklah John Henry Davies (menjadi presiden kelab) untuk melabur sebanyak £500 setiap orang. Pada 24 April 1902, nama kelab berkenaan ditukar, dan secara rasminya lahirlah Manchester United. Di bawah pimpinan Ernest Mangnall, pasukan tersebut berjaya menduduki tempat kedua dalam Second Division League pada 1906, dan dinaikkan ke First Division sebelum menjuarai liga berkenaan.

Berbanding kesemua kelab dalam senarai ini, PSG boleh dikatakan sebagai sebuah kelab baharu, kerana ditubuhkan pada 12 Ogos 1970. Penubuhan PSG adalah hasil penyatuan dua buah kelab bola sepak, iaitu Paris FC, yang ditubuhkan pada tahun 1969, dan Saint-Germain-en-Laye, yang ditubuhkan pada tahun 1904. Apabila seorang pereka fesyen yang bernama Daniel Hechter mengambil alih kelab berkenaan, PSG mula mendapat rentak yang baik berbanding tahun-tahun sebelumnya.

Di bawah bimbingan jurulatih Just Fontaine, yang juga merupakan lagenda bola sepak Perancis, PSG berjaya dinaikkan ke Ligue 1 setahun kemudian, dan mula menarik bintang-bintang bola sepak ternama pada waktu itu, seperti Mustapha Dahleb dan Carlos Bianchi. Pada awal abad ke-21, PSG berjaya menghasilkan banyak bakat-bakat bola sepak, termasuklah Ronaldinho dan Pauleta. Dengan penyertaan Oryx Qatar Sports Investments, dan Nasser Al-Khelaifi sebagai presiden kelab berkenaan, PSG kini mempunyai cita-cita besar untuk memenangi kejuaraan bola sepak Eropah, UEFA Eropean Championship.

Juventus telah ditubuhkan sebagai Sport-Club Juventus pada tahun 1897 oleh para pelajar sekolah Massimo D'Azeglio Lyceum di Turin, sebelum namanya ditukar kepada Football Club Juventus dua tahun kemudian. Kelab berkenaan telah menyertai Italian Football Championship pada tahun 1900. Pada tahun 1904, seorang ahli perniagaan bernama Ajmone-Marsan menghidupkan semula kelab tersebut yang mengalami masalah kewangan, membolehkan mereka memindahkan pusat latihan daripada Piazza D'Armi ke Velodrome Umberto I yang dilihat lebih sesuai.

Ketika era tersebut, pasukan Juventus memakai jersi berwarna merah jambu dan hitam. Mereka memenangi trofi pertama dalam kejuaraan liga pada tahun 1905 di padang sendiri di Velodrome Umberto I. Mendapat inspirasi daripada pasukan bola sepak Notts County, Juventus menukarkan warna jersi mereka kepada jalur hitam dan putih. Begitulah permulaan kelab bola sepak Juventus sebagai juara liga utama Itali yang kita kenali hari ini.

Jangan sedih sekiranya kelab bola sepak sokongan anda tidak tersenarai. Banyak lagi kelab bola sepak lain seperti Arsenal, Manchester City, Borussia Dortmund, A.S. Roma, Ajax Amsterdam, JDT dan lain-lain patut diletakkan di dalam senarai ini. Namun, disebabkan kekangan ruang, penulis membuat keputusan untuk tidak disertakan bersama kelab-kelab ini. Sekiranya berkesempatan, penulis akan membuat sambungan bahagian 2.


5 Rekod Sukan Individu Warga Emas Yang Membuktikan Usia Bukan Penghalang

Usia bukan penghalang. Kata-kata itu mudah diungkapkan tetapi realitinya, tak ramai yang berjaya mempraktikkannya dengan betul. Tahap kesihatan yang menurun selalu menjadikan seseorang itu mengambil jalan mudah membiarkan sahaja kekuatan tubuh menurun mengikut usia.

Bagaimanapun, ada ramai individu-individu dalam dunia yang membuktikan usia memang benar-benar bukan penghalang, dengan menjadikan sukan sebagai salah satu motivasi paling kuat untuk terus mengekalkan kekuatan badan.

Berikut adalah lima individu di dunia yang membuktikan usia hanyalah nombor semata-mata, yang patut menjadi inspirasi kepada kita semua.

Johanna Quaas adalah seorang warga Jerman yang dinobatkan sebagai gimnas tertua di dunia yang masih aktif ketika ini. Berapakah usia beliau? Beliau lahir pada 1925 menjadikan usia beliau ketika ini adalah 93 tahun. Memulakan karier dalam gimnastik pada awal usia serta sudah menyertai pertandingan semenjak 1934, Johanna memang menjadikan sukan gimnastik sebagai karier panjang.

Sepanjang kerjayanya, beliau juga pernah terpaksa bertukar kepada sukan bola baling buat sementara ketika sukan gimnastik dilarang di Jerman, semasa perang dunia. Beliau jadi popular bermula pada tahun 2012 selepas didapati melakukan latihan untuk menyertai kejohanan gimnastik amatur di Saxony, Jerman. Sehingga ke hari ini, Johanna masih menyertai pertandingan yang diadakan.

Rekod pelari marathon tertua dunia sebelum itu dipegang oleh seorang wanita bernama Gladys Burrill atau nama gelarannya, Gladyator. Rekod yang dibuat dalam satu acara marathon di Honolulu pada tahun 2011, menjadikan Gladys pemegang rekod peserta marathon tertua menamatkan perlumbaan 42 kilometer. Dalam 7 kali penyertaan, Gladys berjaya menamatkan perlumbaan 5 kali.

Rekod itu kemudiannya dipecahkan pada tahun 2015 apabila Herriette Thompson berjaya menamatkan satu larian marahon di San Diego, 74 hari lebih tua berbanding rekod Gladys. Rekod itu dicatat ketika Herriette berusia 92 tahun. Bagaimanapun malangnya, Harriette meninggal dunia pada 16 Oktober 2017. (rujukan)

Bagi menyambut sambutan ulangtahun kelahirannya yang ke 94, Wallace Raymond Woolley cuba melakukan sesuatu yang unik bagi dirinya. Dia ingin melakukan selaman dalam yang memang menjadi hobinya sebelum itu dan memilih untuk menjelajah salah satu lokasi selaman skuba terkenal dunia, kawasan tenggelamnya kapal Zenobia pada tahun 1980.

Wallace berjaya menyelam sehingga kedalaman 38.1 meter di bawah aras laut sambil menyambut hari jadi beliau. Lahir pada 28 Ogos 1924, Wallace memecahkan rekod yang dipegang oleh Erwin Paul Staller, yang lahir pada 14 Mei 1921. Rekod Wallace dicatatkan pada tahun 28 Ogos 2017 sementara Erwin mencipta rekod itu pada tahun 2014.

Lahir pada 14 April 1910, Stanisław Kowalski adalah pemegang rekod atlit paling tua yang masih lagi bertanding dalam kategori yang dinamakan Masters Athletics, khas untuk golongan veteran. Oleh kerana umurnya yang panjang dan masih lagi bertanding, dia diletakkan dalam kategori atas 105 tahun semasa bertanding pada 2015, menjadi satu-satunya atlit dalam kategori tersebut.

Stanisław mencatatkan masa 34.50 saat untuk acara 100 meter, jarak 4.27 meter untuk lontar peluru dan 7.50 meter untuk acara lempar cakera. Selepas kematian individu paling tua di Poland pada 20 Mac 2018, Stanisław kini bukan saja bergelar atlit paling tua di dunia pada usia 108 tahun malahan bergelar individu paling tua di Poland.

Dengan diet sarapan 10 biji telur putih sehari, setengah liter air dan kacang walnut, Ernestine Shepherd memulakan harinya setiap hari. Dikenali sebagai atlit bina badan wanita paling tua di dunia, Ernestine sebenarnya hanya mula membina badan pada usia 56 tahun dan menyertai kejohanan pertama pada usia 71 tahun!

Jadual beliau setiap hari dipenuhi dengan latihan sukan. Dia bangun untuk berlari sejauh 16 kilometer pada awal pagi, bersenam 4 hari seminggu dan hanya mempunyai 10 peratus kadar lemak dalam badan. Walaupun masih mengekalkan rutin sehingga ke hari ini, Ernestine sudah tidak lagi bertanding dalam kejohanan. Untuk seorang individu yang lahir pada 16 Jun 1936, kami akui tak ramai wanita seusia beliau mampu melakukan apa yang beliau lakukan. Kami yang jauh lebih muda ni pun tengok dengan rasa tak percaya.


10 Negara Dengan Jumlah Penduduk Paling Sedikit Di Dunia

Ketika kini, penduduk Malaysia adalah sekitar 32.5 juta orang di atas tanah berkeluasan 330,803 kilometer persegi. Daripada jumlah ini, kaum Melayu adalah majoriti iaitu sebanyak 50.1%, diikuti dengan kaum Cina sebanyak 22.6%, orang Asli sebanyak 11.8%, kaum India 6.7% dan lain-lain kaum iaitu 8.8%.

Jumlah populasi Malaysia ini berada di tangga ke-41 daripada 195 buah negara dunia, dengan China sebagai negara paling tinggi penduduk iaitu seramai 1.39 bilion. Dan dengan itu, iluminasi.com ingin kongsikan 10 buah negara dengan kuantiti penduduk paling rendah di dunia.

Dengan populasi 86,295 orang (lebih kurang penduduk di bandar Tampin), Dominica adalah sebuah negara pulau yang terletak di Laut Caribbean. Ia berkeluasan 750 kilometer persegi dengan jumlah perairan sebanyak 1.6%.

Pulau ini bersempadan dengan Perancis di kedua-dua bahagian barat laut dan selatan-tenggara.

Populasi negara ini terdiri daripada orang kulit hitam (86.6%), darah campuran (9.1%), orang asli (2.9%), lain-lain (1.3) dan juga sebanyak 0.2% tak dapat dikenalpasti.

Dari segi agama pula, Kristian adalah agama dominan merangkumi 94.4% daripada penduduk, 3% beragama rakyat, 0.5% tidak beragama dan 0.1% daripadanya adalah Islam.

Negara pulau Marshall Islands atau nama rasminya Republik Pulau Marshall, terletak di Lautan Pasifik. Secara geografinya, negara ini adalah sebahagian daripada kumpulan pulau Micronesia.

Penduduk negara ini yang seramai 55,000 orang (lebih kurang penduduk Setiu, Terengganu) tinggal di 29 buah rantaian pulau di negara ini yang berkeluasan 181.43 kilometer. Kumpulan etnik majoriti yang tinggal di negara pulau ini terdiri daripada orang asli pulau dan bahasa rasmi yang digunakan adalah bahasa Ebon dan Inggeris.

Saint Kitts juga merupakan sebuah negara pulau yang terletak di West Indies, yang berada di persekutuan yang sama dengan pulau Nevis dan mendapat kemerdekaan daripada Inggeris pada 19 September 1983. Penduduk persekutuaan ini adalah sekitar 46,204 orang, 1 persepuluh daripada penduduk Kuantan.

Saint Kitts dan Nevis mempunyai keluasan seluas 261 kilometer persegi dan terdiri daripada etnik yang dikenali sebagai Kittitian atau Nevisian. Negara ini menggunakan mata wang Dolar Timur Caribbean dan bahasa rasminya adalah bahasa Inggeris.

Berada di tangga ke-7 negara paling sedikit penduduk di dunia adalah Liechtenstein yang terletak di Eropah Tengah dan bersempadan dengan Switzerland dan Austria. Negara yang berkeluasan 160 kilometer persegi, iaitu separuh daripada saiz Kuala Lumpur ini didiami oleh penduduk seramai 38,111 orang.

Hampir kesemua penduduk di Liechtenstein adalah orang tempatan yang menggunakan bahasa Jerman sebagai bahasa rasmi dan Katolik Roman adalah agama rasmi. Apa yang menariknya, walaupun negara ini sangatlah kecil, namun ia merupakan negara berbahasa Jerman yang mempunyai KDNK paling tinggi di dunia.

Terletak di pantai Mediterania di tenggara Perancis, Monaco mempunyai penduduk seramai 38,300 orang (penduduk Cameron Highlands) di atas tanah yang tersangat kecil iaitu hanya 2 kilometer persegi sahaja.

Disebabkan terlalu kecil dan bersempadanan dengan Perancis, Monaco mengambil bahasa Perancis sebagai bahasa rasmi dan etnik utama di negara termasuklah Monégasques, Itali, Perancis dan Occitan.

Monaco adalah antara negara yang tidak mengenakan cukai pendapatan terhadap penduduknya.

Dengan populasi seramai 33,332 orang yang mendiami di atas kawasan berkeluasan 61.2 kilometer persegi, Republik San Marino adalah negara ke-5 dengan penduduk paling rendah di dunia.

Negara ini terletak betul-betul di dalam negara Itali di Eropah selatan dan bergantung kepada industri pelancongan sebagai perangsang ekonomi utama. Sama seperti Monaco, San Marino juga didiami oleh etnik negara dominan di mana ia terletak, iaitu etnik Itali dan bahasa Itali sebagai bahasa rasmi.

Penduduk San Marino dikenali sebagai Sammarinese dan agama rasmi adalah Katolik Roman.

Dengan populasi seramai 21,503 orang, Palau adalah salah satu daripada empat negara terkecil di dunia, iaitu bersaiz satu pertiga daripada Pulau Marshall. Namun begitu, dengan keluasan 459 kilometer, penduduk Palau agak selesa kerana kepadatannya tidak begitu tinggi.

Palau terletak di timur Filipina dengan etnik Palau menjadi dominan iaitu sebanyak 73%, dan selebihnya adalah entik Filipina (16.3%) serta 5.4% adalah etnik Asia yang lain. Dari segi bahasa pula, bahasa Palau dan Inggeris adalah bahasa rasmi, di samping penggunaan bahasa lain seperti bahasa Jepun , Sonsorolese dan Tobian.

Nauru atau nama rasminya, Republik Nauru adalah sebuah negara terpencil di Micronesia, Pasifik Tengah. Jiran paling hampir adalah Pulau Banaba di Kiribati, 300 kilometer ke timur negara ini.

Dengan keluasan 21 kilometer persegi, Nauru didiami oleh 10,800 orang penduduk di 14 buah daerah, dengan 4 hingga 14 buah kampung bagi setiap daerah. Kira-kira 150 hingga 3,000 orang tinggal di setiap daerah di Nauru.

Keseluruhan penduduk terdiri daripada etnik Nauru dan bahasa Nauru serta Inggeris menjadi bahasa rasmi.

Negara yang mendapat kemerdekaan dari United Kingdom pada tahun 1978, Tuvalu, adalah negara kedua terkecil di dunia dari segi penduduk iaitu sekitar 10,100 orang. Tuvalu terletak di timur Australia di Lautan Pasifik, berdekatan dengan Nauru dan Fiji.

Penduduk pertama yang mendiami Tuvalu adalah orang Polinesia dan kini 96% daripada penduduk Tuvalu adalah orang Polinesia dan selebihnya adalah Micronesia.

Dan tahukah anda populasi terendah bagi sebuah negara adalah kurang daripada 1,000 orang? Ya, Vatican City bukan sahaja negara dengan berpenduduk paling rendah di dunia, tetapi juga negara paling kecil dengan keluasan 440 meter persegi sahaja.

Vatican City adalah sebuah negara merdeka yang terletak di bandar Rom, Itali, mempunyai penduduk kira-kira 850 orang sahaja. Sebagai pusat teologi Kristian, Vatican adalah salah satu negara yang paling terkenal dan kontroversial dalam sejarah manusia.


5 Kereta Kebal Paling Mahal Di Dunia

Setiap negara membelanjakan sejumlah wang yang sangat besar dalam memperkuatkan jentera pertahanan bagi melindungi diri daripada serangan oleh negara musuh atau pengganas. Dan dalam situasi ini, kereta kebal memainkan peranan yang sangat penting dalam pasukan tentera.

Mana-mana negara yang mempunyai lebih banyak kereta kebal mempunyai kelebihan di medan perang dan mencetuskan rasa gerun terhadap negara lawan.

Biasanya dalam sebarang peperangan, kereta kebal akan diletakkan di barisan hadapan bagi menunjukkan kuasa terhadap musuh, dan juga disebabkan ia mempunyai tembakan yang paling kuat untuk memusnahkan lebih banyak tentera lawan.

Dari tahun ke tahun, teknologi kereta kebal semakin canggih dan negara-negara maju telah mengeluarkan unit kereta kebal yang sangat dahsyat, dan iluminasi.com ingin kongsikan 5 unit kereta kebal yang dibina dengan kos paling tinggi di dunia.

Dimiliki dan digunakan oleh United Kingdom, kereta kebal Challenger 2 telah berkhidmat sejak tahun 1998 dalam banyak peperangan, yang paling utama adalah dalam perang Iraq.

Challenger 2 mempunyai berat 65 tan dan berkapasiti 4 krew. Meriam utama jentera ini adalah 120mm dengan 48 pusingan bagi setiap muatan, dan senapang rantaian 7.62 mm serta mesingan 7.62mm.

Ia digunakan oleh kedua-dua tentera United Kingdom dan Oman yang direka pada tahun 1986 oleh Vickers, sebuah syarikat Inggeris. Harganya mencecah RM22.7 juta seunit.

Walaupun baru sahaja berkhidmat baru-baru ini iaitu pada tahun 2014, K2 Black Panther adalah antara salah satu kereta kebal terbaik milik Korea Selatan. Dengan kos kira-kira RM32.45 juta seunit, kereta kebal ini adalah paling terbaik jika dibandingkan dengan Merkava IV milik Israel dan Leopard 2A6 milik Jerman.

Ia mempunyai berat 55 tan dan dihasilkan sebanyak 100 unit sehingg kini. Kereta kebal ini dilengkapi dengan sistem pertahanan anti-roket di dalamnya dan mempunyai perisai komposit yang memberikan perlindungan berganda.

Meriam utama K2 adalah 120mm 40 pusingan serta mesingan 12.77mm dan 7.62mm, dan dilengkapi dengan sistem pengunci yang mampu mengesan dan mengunci sasaran dari jarah sejauh 10 kilometer.

Di bawah pemilikan Amerika Syarikat, kereta kebal ini telah membantu negara ini mendapatkan nama "Big Brother" dunia dengan membantu pasukan tentera bertempur dengan negara lawan. Ia digunakan dalam pelbagai perang seperti perang Iraq, perang Afghanistan, perang ISIS dan banyak lagi.

M1A2SEP telah memberikan perkhidmatan sejak tahun 1980 dan mempunyai kapasiti 4 krew pada satu-satu masa. Ia diperbuat daripada perisai komposit Burlington dan lebih daripada 10,000 unit telah dihasilkan sehingga kini.

Kereta kebal ini dilengkapi dengan meriam 120m dan juga rifle 105mm, serta dilengkapi dengan 2 bom asap. Mesin dahsyat ini juga mempunyai sistem perlindungan aktif yang mampu mengarahkan peluru berpandu yang datang menghampiri supaya menghala ke tempat lain.

Kereta kebal Type 10 adalah milik Jepun dan merupakan kereta kebal generasi ke-4 yang berharga kira-kira RM37.2 juta. Ia telah berkhidmat untuk Jepun sejak tahun 2012 yang direka serta dihasilkan oleh Mistubishi Company.

Berat Type 10 adalah kira-kira 45 tan dan setakat ini sebanyak 80 unit telah dihasilkan. Kereta kebal ini mempunyai kapasiti penumpang 3 orang dan diperbuat daripada keluli Nano-kristal, perisai komposit seramik modular.

Senjata utamanya mempunyai pemuat meriam 120mm automatik bersama-sama mesingan 12.7mm dan 7.62 mm. Kereta kebal ini menggantikan kereta kebal Type 74 dan Type 90. Pandangan dalam tangki kereta kebal ini jauh lebih luas daripada kereta kebal lain.

Mula berkhidmat di Perancis buat pertama kalinya pada tahun 1993, kereta kebal ini telah digunakan dalam beberapa peperangan sehingga kini, yang mana paling utama adalah di Yaman. Ia telah direka oleh GIAT Industries pada asalnya dan kini oleh Nexter, syarikat Perancis.

Sebanyak 860 unit dihasilkan sehingga kini namun ianya dihentikan kerana tiada guna untuk pengeluaran lebih. Dengan berat kira-kira 55 tan, ia mempunyai senjata utama iaitu meriam kereta kebal 120mm sebanyak 40 pusingan. Ia dibina menggunakan perisai komposit modular seperti tungsten, titanium dan lapisan separa reaktif.

Kapasiti AMX 56 Leclerc adalah 3 orang dan harganya mencecah RM44.8 juta seunit.


5 Persembahan MTV Unplugged Paling Lejen

Siri MTV Unplugged satu masa dulu adalah antara siri paling diminati ramai peminat muzik pada era 90-an, namun popularitinya menurun. Pada bulan Ogos 2017, MTV mengambil langkah memulakan semula siri Unplugged mereka di Amerika Syarikat menerusi persembahan dan pelancaran album MTV Unplugged penyanyi terkenal Shawn Mendes, sebagai permulaan baru kepada siri legenda ini.

Siri unplugged ini pula bakal diteruskan di United Kingdom menerusi persembahan dan pelancaran album kugiran nombor satu di UK ketika ini, Biffy Clyro menerusi siri jelajah panjang yang akan bermula pada 25 Mei 2018.

Adakah anda salah seorang yang pernah merasai demam MTV Unplugged semasa kemuncaknya dulu? Berikut adalah 5 persembahan paling ikonik siri MTV Unplugged yang tetap segar sehingga ke hari ini, membuktikan persembahan yang hebat mampu kekal relevan merentasi zaman. Apa pendapat anda? Adakah ada persembahan MTV Unplugged lain yang menyentuh perasaan anda?

Persembahan yang diadakan pada tahun 1992 ini adalah antara persembahan yang mempersembahkan kumpulan sebagai Pearl Jam dalam bentuk berbeza. Walaupun kumpulan ini sendiri mengakui mereka kurang berpuas hati dengan senarai pilihan lagu mereka, bagi peminat Pearl Jam - peluang untuk mendengar lagu-lagu Pearl Jam dalam perspektif yang berbeza sudah cukup untuk membuat rasa teruja tiba.

Konsert ringkas yang hanya berlangsung selama lebih setengah jam, hanya tujuh lagu dapat dimainkan namun suara Eddie Vedder yang unik membuatkan pendengar dan penonton mampu hilang dalam melodi unik ciptaan mereka. Persembahan ini benar-benar membuktikan Eddie Vedder merupakan antara vokalis terbaik genre rock dunia.

Persembahan yang dibuat lebih kurang 2 tahun selepas persembahan ikonik kumpulan Nirvana, persembahan MTV Unplugged kumpulan Alice in Chains tidak dapat mengelak daripada dibincangkan dalam konteks yang sama. Bagaimanapun, selepas berehat panjang ekoran masalah ketagihan dadah Layne Staley, Alice in Chains naik ke pentas untuk beraksi secara akustik dan mempersembahkan persembahan mengagumkan.

Menampilkan 13 buah lagu yang dipetik daripada barisan lagu terbaik mereka, persembahan Alice in Chains pada hari itu dipuji ramai. Untuk seorang vokalis yang sudah 2 tahun lebih berhenti mengadakan persembahan atas masalah dadah, Layne Staley mempersembahkan kemampuan vokal yang dikatakan terbaik sepanjang kariernya dalam persembahan tersebut.

Difilemkan di England serta memenangi banyak anugearah dalam festival Grammy tahun 1993, persembahan Eric Clapton diiringi kugiran pengiringnya malam itu benar-benar memukau jiwa. Menjadi salah satu album paling berjaya sepanjang karier Eric sendiri dan menjadi salah satu persembahan yang mempopularkan siri MTV Unplugged ke seluruh dunia.

Dirakamkan sebulan selepas kematian anaknya yang jatuh daripada tingkat 53 bangunan, Eric Clapton mempersembahkan lagu 'Tears in Heaven' yang didekasikan kepada anaknya buat kali pertama dalam persembahan itu. Pada 2004, gitar yang digunakan beliau dalam persembahan itu dilelong pada harga $800,000.

Album pertama yang dilancarkan dalam siri MTV Unplugged, persembahan Paul McCartney pada hari itu adalah persembahan yang boleh dikatakan seratus peratus akustik, dengan penggunaan mikrofon dan perakam yang digunakan semuanya menggunakan kaedah tradisional.

Menggabungkan beberapa lagu dalam karier solonya, ditambah dengan beberapa lagu artis lain serta lagu kumpulan popularnya Beatles, persembahan Paul yang dibuat di Wembley, London membuka jalan kepada konsep pengeluaran album album akustik oleh MTV.

Peminat kepada kumpulan Nirvana pada satu masa dulu pasti merasa pelik melihat Nirvana berada di atas pentas dalam keadaan baik tanpa ada sebarang peralatan dipecahkan. Pentas akustik inilah yang membuktikan disebalik semua kemarahan dan kacau bilau masalah hidup, dalam diri Kurt Cobain ada seorang penulis dan pemuzik yang serius.

Peluang ini digunakan sepenuhnya Nirvana untuk mempersembahkan sisi mereka yang jauh berbeza, dibantu ketiadaan banyak lagu-lagu popular mereka digantikan dengan lagu-lagu sendiri yang jarang diperkatakan, lagu yang dikarang oleh idola Kurt Cobain dan tetamu jemputan kumpulan Meat Puppets yang kurang dikenali tetapi memberi pengaruh besar pada karya Nirvana. Persembahan penutupnya merupakan salah satu detik paling penting dalam sejarah industri muzik dunia.


6 Raja Dadah Paling Kaya Di Dunia

Bagi warganegara yang mematuhi undang-undang, jenayah tidak memberikan pulangan yang lumayan, namun tidak bagi penjenayah. Walaupun terlibat dalam aktiviti haram merupakan satu perkara yang sangat berisiko, ramai orang telah memperoleh kekayaan dan menikmati hidup senang-lenang daripadanya.

Dan jenayah yang paling memberikan pulangan lumayan di atas muka bumi ini tak lain dan tak bukan adalah melibatkan dadah. Orang yang paling berjaya dan mengaut keuntungan daripada perniagaan dadah sudah tentunya ketua organisasi jenayah dadah, dan iluminasi.com ingin kongsikan 6 raja dan ratu dadah yang paling kaya di dunia.

Rafael Caro Quintero memperoleh kekayaan mencecah RM2.55 bilion sebagai pengasas dan watak utama dalam Kartel Guadalajara. Dalam kariernya sebagai raja dadah, Rafael telah membunuh beberapa orang termasuk seorang juruterbang dan agen persekutuan.

Rafael ditangkap dan didakwa atas kesalahan membunuh pada tahun 1985 dan dibebaskan pada tahun 2013. Menurut Interpol, Rafael merupakan salah seorang yang paling dikehendaki di atas muka bumi.

Namun begitu, kerana kelicikannya, dia tidak berjaya ditangkap dan didakwa atas kesalahan melibatkan dadah, yang mana sangat diinginkan oleh kerajaan Amerika Syarikat dan Mexico.

Joaquín Guzmán Leora atau nama popularnya "El Chapo" berada di tangga ke-5 senarai ini dengan kekayaan mencecah RM3.92 bilion. Sebagai ketua organisasi jenayah, Kartel Dadah Sinaloa, raja dadah Mexico ini menyeludup dan membekalkan dadah jenis heroin, kokain dan ganja di antara Amerika Syarikat dan Mexico.

Rangkaian dadah Joaquin yang merentas dari Amerika Syarikat dan Colombia membolehkan dia mendapat keuntungan yang sangat banyak sehingga tersenarai sebagai manusia ke-10 terkaya di Mexico pada tahun 2011.

Majalah Forbes menggelarkan Joaquin sebagai "Raja Dadah Paling Hebat Dalam Sejarah". Joaquin diberkas pada tahun 2014.

Sebagai satu-satunya penjenayah wanita dalam senarai ini, Griselda Blanco menceburkan diri dalam bidang perniagaan pada awal usia remajanya. Malah, ketika berusia 11 tahun, Griselda telah menculik seorang kanak-kanak, menuntut wang tebusan dan kemudiannya menembaknya di kepala menyebabkan mangsa mati serta merta.

Griselda juga dikatakan seorang gangster yang paling ditakuti di Miami dan Colombia antara tahun 1970an hingga 1980an. Dengan nama gelaran popular, "The Cocaine Godmother", ratu dadah Colombia ini merupakan perintis perdagangan kokain di Miami.

Namun, hanya seorang pendatang baru yang tidak gentar terhadap Griselda, seorang lelaki yang bernama Pablo Escobar. Kedua-dua ratu dan raja kokain ini berperang dan cuba untuk membunuh antara satu sama lain.

Sebagai ketua Medellin Cartel pada ketika itu, Griselda mempunyai kekayaan mencecah RM7.84 bilion. Antara jenayah lain yang dilakukannya adalah didakwa membunuh 3 orang suaminya.

Pada tahun 2012, Griselda mati setelah ditembak di kepala sebanyak dua kali oleh pembunuh upahan bermotosikal ketika sedang membeli daging.

Sebagai salah seorang daripada ahli yang paling berpengaruh dan pengasas bersama kartel Medellin, pengedar dadah Jerman-Combia ini mempunyai kekayaan bernilai RM10.6 bilion. Carlos mengumpul kekayannya dari Quintin Lame Movement serta Empayar Pengangkutan kokain.

Carlos adalah watak penting dalam penyeludupan kokain ke South Florida di mana ia kemudiannya dihantar ke pelbagai lokasi di seluruh Amerika Syarikat.

Carlos Lehder dianggap sebagai antara raja dadah Colombia yang penting yang berjaya dijatuhkan hukuman di Amerika Syarikat.

Walaupun tersangat kaya, namun kini Carlos berada di penjara di AS dengan hukuman penjara seumur hidup ditambah 135 tahun.

Sebagai pegawai tertinggi kedua, Amado Carrilo Fuentes, dengan keinginannya untuk merampas kedudukan tertinggi telah membunuh ketua Juarez Cartel dan mengambil alih tampuk kepimpinan kumpulan itu.

Amado mempunyai dua jet yang digunakan untuk menyeludup kokain yang sangat banyak dari Colombia ke Mexico. Perniagaan ini memberikan pulangan yang lumayan kepadanya sebanyak RM98 bilion.

Walaupun Amado tidak terlalu menunjuk-nunjuk, namun kerajaan Mexico dan Amerika Syarikat tahu mengenainya dan memburunya. Untuk melarikan diri daripada pihak berkuasa, Amado Carillo Fuentes telah menjalani pembedahan plastik.

Jika terdengar perkataan Colombia dan kokain pastinya nama Pablo Escobar datang ke minda. Lelaki ini bukan sahaja tersangat kaya malah sangat berpengaruh. Dilahirkan di sebuah perkampungan yang miskin di Colombia terpaksa mengubah hidupnya dan menjadi antara manusia terkaya di dunia ketika itu, membuatkan Pablo menggungguli carta ini.

Pablo Escobar dan konco-konconya merasuah pihak berkuasa dengan moto mereka "plata o plomo" yang bermaksud "wang atau peluru". Ini membolehkan mereka menyeludup kokain dalam jumlah yang besar setiap hari tanpa masalah. Majalah Forbes menganggarkan Pablo mengawal lebih daripada 80% pasaran kokain di seluruh dunia.

Walaupun sangat bengis, namun Pablo merupakan seorang yang penyayang dalam keluarganya. Kekayaan Pablo dianggarkan sebanyak RM117 bilion di ketika kemuncak kariernya sebagai raja dadah, juga dimasukkan ke dalam senarai 10 manusia paling kaya di atas muka bumi ketika itu.


Inilah 'Scam' Perlombongan Emas Yang Berjaya Menipu Dunia Satu Ketika Dulu - Skandal Bre-X

Sekitar tahun 1997, dunia dikejutkan dengan sebuah skandal dengan penipuan berbilion dolar Amerika. Kegiatan kes ini tidak jauh dari negara kita, iaitu di kepulauan Borneo, di mana terletaknya negeri Sabah dan Sarawak. Lebih tepatnya, kegiatannya berlaku di Kalimantan, Indonesia. Teruskan membaca untuk mengetahui lebih lanjut tentang skandal Bre-X.

Michael de Guzman, seorang ahli geologi Filipina bergelut dalam kerjayanya kerana usaha dan hasil kerjanya tidak dipeduli oleh majikannya. Dia mahukan sebuah pengiktirafan bahawa beliau boleh membuat kerja dan pakar dalam bidangnya. Jadi, dia membuat suatu perancangan untuk menjadi kaya agar tidak lagi dipandang remeh.

Langkah pertama yang dilakukannya adalah meyakinkan dunia bahawa dia telah berjaya menemui emas di kepulauan Borneo. Dia memerlukan seseorang yang mempunyai kredibiliti untuk menyampaikan 'penemuannya' itu. Dia menyampaikan berita tersebut kepada seorang lagi ahli geologi, iaitu John Felderhof, yang berasa amat teruja tentang penemuan itu. Guzman meyakinkan Felderhof bahawa mereka memerlukan pelaburan luar untuk meneruskan projek tersebut.

Guzman meminta Felderhof untuk mencari pelabur yang berani untuk mengambil risiko dan tidak akan bertanya banyak soalan. Felderhof memperkenalkan Guzman dengan seorang ahli perniagaan dari Kanada iaitu David Walsh. Mereka bertiga bertemu untuk makan malam di sebuah restoran di Indonesia bagi membincangkan projek melombong emas, di mana Walsh serta merta bersetuju untuk melabur sebanyak $USD80,000.

Dengan sumber kewangan yang kukuh, Guzman perlu menubuhkan sebuah pasukan dan memulakan pengambilan sampel teras daripada galian tanah. Selepas berjaya mengambil sampel teras yang telah dihancurkan, Guzman memastikan dia mempunyai 'masa bersama' dengan sampel berkenaan sebelum ianya dihantar untuk dianalisa.

Guzman mengikis emas daripada cincin perkahwinannya dan mencampur serpihan emas tersebut ke dalam sampel yang telah diambil. Guzman menggunakan kadar (ratio) sekitar 3 oz untuk setiap tan batuan sampel, cukup sedikit agar tidak menarik terlalu banyak perhatian luar. Analisa makmal berjaya dan Bre-X diberi kelulusan untuk meneruskan projek mereka.

Selepas pengumuman analisa dibuat, saham Bre-X mencanak, dan stok sen 'meletup' di Alberta Stock Exchange. Walaubagaimanapun, Guzman tidak mampu mengikis cincin perkahwinannya untuk selama-lamanya. Jadi, dia mula membayar penduduk tempatan untuk emas milik mereka, yang mereka perolehi melalui proses mendulang emas. Dalam tempoh 2 tahun setengah, Guzman telah membeli sejumlah emas dengan nilai sekitar $USD61,000.

Terdapat beberapa pelabur yang ragu-ragu dengan hasil penemuan Guzman, dan mereka menghantar auditor bebas bagi mendapatkan analisa yang lebih tepat dan adil. Emas hasil proses dulangan mempunyai sisi yang membulat, dan auditor yang dihantar menyedari akan hal ini. Namun, Guzman menerangkan bahawa ianya ada kaitan dengan sesuatu yang dipanggil sebagai teori 'volcanic pool'. Auditor tersebut yakin dengan penjelasan Guzman, dan saham Bre-X sekali lagi melonjak naik.

Guzman, Felderhoff dan Walsh kemudiannya menjual sebahagian kecil saham mereka pada harga $USD1 juta. Penemuan hasil kekayaan ini akhirnya menarik perhatian Presiden Indonesia ketika itu, iaitu Suharto yang turut mahu berkongsi bersama kekayaan berkenaan. Kerajaan Indonesia serta merta menarik balik permit projek perlombongan emas Bre-X.

Campur tangan kerajaan Indonesia adalah permulaan bagi pengakhiran penipuan Bre-X. Menyedari apa yang bakal berlaku, Guzman telah dituduh dengan sengaja membakar pejabatnya, bagi menghapuskan segala bahan bukti penipuan. Kerajaan Indonesia akhirnya menarik balik 55 peratus penguasaan Bre-X terhadap kawasan lombong tersebut, dan diberikan kepada Freeport McMoran. Saham Bre-X turun mendadak sebanyak berbilion dolar.

Bagi mengimbangi kejatuhan saham Bre-X, Guzman menambah jumlah emas di dalam sampel teras, dan berjaya menaikkan kembali saham syarikatnya itu. Pemegang saham turut gembira dengan pencapaian ini. Selepas beberapa ketika melakukan penggalian, pelombong-pelombong Freeport McMoran gagal menemui sebarang serpihan emas di dalam sampel mereka. Mereka berasa sangat ragu-ragu dan meminta penjelasan daripada Guzman.

Mendengar berita berkenaan, Guzman menaiki sebuah helipkopter untuk ke tapak penggalian, dan satu-satunya individu bersamanya di dalam helipkopter berkenaan adalah juruterbang. Menurut beberapa laporan, pada ketika juruterbang berpaling ke suatu arah, dan menoleh semula ke arah tempat duduk Guzman, Guzman telah hilang daripada pandangan. Ramai membuat kesimpulan bahawa Guzman melompat keluar daripada helipkopter berkenaan.

Beberapa hari kemudian, tentera Indonesia menemui mayat Guzman, dan dikatakan sebahagian besar mayatnya telah mereput, dan selebihnya telah dimakan oleh binatang. Keluarga Guzman juga tidak dibenarkan untuk melihat mayatnya. Tanpa sebarang jawapan dan emas, stok saham jatuh menjadi kosong.

Walsh menafikan bahawa dia terlibat dengan penipuan itu. Dia kemudiannya berpindah ke Bahamas dan mati diserang sakit jantung 2 tahun kemudian. Felderhof adalah satu-satunya individu yang didakwa, namun didapati tidak bersalah serta dibebaskan, dan kini tinggal di Cayman Islands.

Ramai berpendapat bahawa Guzman masih hidup. Seorang pakar mengeluarkan kenyataan bahawa Indonesia adalah negara yang paling mudah untuk menghilangkan diri dan kos untuk membeli mayat juga murah. Berkemungkinan besar Guzman telah membeli mayat dan ianya dibuang ke kawasan dia dikatakan hilang bagi mengaburi mata pihak berkuasa tentang keberadaannya yang sebenar.

Skandal seperti ini boleh merosakkan hidup ramai orang. Moga-moga Malaysia dijauhkan daripada bencana manusia seperti ini. Amin.


Brazil Dan Perancis Pernah Hampir Berperang Hanya Kerana Lobster

Sebut sahaja lobster atau udang laut pasti anda terbayang restoran makanan mewah kan? Penulis pun. 'Lobster War' bukanlah perang sesama udang laut mahupun udang laut melawan manusia. Sebaliknya, ianya adalah sebuah konflik yang melibatkan manusia berakal sendiri.

Pertelingkahan antara negara-negara di dunia selalunya melibatkan isu-isu yang serius dan besar, namun dalam kes Lobster War, sebabnya adalah sangat tidak masuk akal. Pada tahun 1960an, berlakunya konflik antara Brazil dan Perancis disebabkan udang laut, dan siapa yang lebih berhak untuk menangkapnya. Nasib baik tiada sesiapa yang tercedera dalam 'perang' berkenaan. Jadi, apa semuanya ni?

Insiden ini bermula pada tahun 1961 apabila nelayan Perancis yang selama ini melakukan penangkapan hasil laut di barat laut perairan Afrika membuat keputusan untuk mencuba nasib mereka di tempat baharu. Selepas mencuba di beberapa lokasi, mereka akhirnya menemui sebuah lokasi yang terbaik kerana dipenuhi dengan udang laut, hanya beberapa batu daripada perairan Brazil.

Kehadiran beberapa kapal nelayan di kawasan berkenaan telah disedari oleh nelayan tempatan Brazil. Mereka membuat laporan kepada pihak berkuasa tentang kemunculan banyak kapal nelayan negara asing yang cuba untuk menangkap udang laut secara haram di perairan Pernambuco. Tentera laut Brazil serta merta bertindak balas kepada aduan tersebut, di mana Laksamana Arnoldo Toscano mengarahkan 2 buah kapal perang untuk mengesahkan hal berkenaan.

Mereka mengesahkan bahawa pertuduhan tersebut adalah sah, dan kemudiannya mengarahkan rombongan kapal nelayan Perancis itu untuk pulang ke kawasan air dalam, lebih jauh daripada perairan Brazil. Malangnya, nelayan-nelayan tersebut tidak mahu bekerjasama dan mereka percaya bahawa mereka berhak untuk menangkap udang laut di kawasan berkenaan.

Mereka serta merta membuat aduan kepada kerajaan Perancis, dan meminta mereka untuk menghantar armada kapal tentera ke kawasan berkenaan. Tindakan ini memaksa tentera laut Brazil untuk menggerakkan kapal mereka sekiranya sesuatu insiden di luar jangkaan berlaku.

Walaupun selalunya sesebuah konflik antara 2 buah negara melibatkan perkara yang serius, kita harus mengakui bahawa konflik ini adalah sangat mengarut. Apabila Brazil menggerakkan armada mereka, Menteri Luar mereka, Hermes Lima telah dilaporkan berkata bahawa sikap Perancis ini tidak dapat diterima, and kerajaan Brazil tidak akan berundur, dan udang laut tidak boleh ditangkap.

Pada masa yang sama, Presiden Perancis pada ketika itu, Charles de Gaulle berasa sangat marah dengan situasi berkenaan. Beliau percaya bahawa Brazil tidak menghormati Perancis. Pada 21 Februari 1961, Charles membuat keputusan untuk menghantar sebuah kapal perang pemusnah, iaitu Tartu untuk memastikan keselamatan nelayan-nelayan mereka.

Tartu walaubagaimanapun, tidak sempat menemui rombongan kapal nelayan Perancis, selepas dipintas oleh tentera laut Brazil ketika dalam perjalanan ke destinasi mereka. Dalam konflik tersebut, Brazil mempunyai kelebihan. Presiden Brazil, João Goulart memberi ultimatum kepada tentera Perancis untuk keluar daripada perairan mereka dalam masa 48 jam, namun mereka degil. Tidak lama kemudian, Brazil berjaya menangkap sebuah kapal Perancis.

Walaupun tiada sebarang tembakan dilepaskan, situasi berkenaan menjadi semakin tegang. Brazil menghalang kemasukan kapal-kapal nelayan Perancis daripada melebihi jarak 100 batu daripada persisiran pantai negara berkenaan.

Antara hujah Brazil mengapa kapal nelayan Perancis tidak boleh memasuki kawasan mereka adalah kerana udang laut 'merangkak' di sepanjang dasar laut berhampiran pantai Brazil, jadi udang laut tersebut adalah milik Brazil. Perancis pula mendakwa bahawa udang laut 'berenang', jadi hidupan laut itu bukan milik sesiapa dan mereka berhak untuk menangkapnya di laut.

Pada April 1963, konflik tersebut masih belum diselesaikan. Kedua-dua pihak berfikir sama ada berbaloi untuk berperang disebabkan udang laut. Brazil dan Perancis bersetuju untuk menggunakan cara diplomasi bagi menyelesaikan konflik berkenaan, dan isu tersebut dibawa ke mahkamah antarabangsa.

Konflik Lobster War akhirnya tamat secara rasmi pada 10 Disember 1964, selepas Brazil dan Perancis menandatangani sebuah perjanjian. Konflik ini berjaya diselesaikan apabila Brazil diberikan hak dan kuasa ke atas zon perairan 200 batu daripada perairan mereka, yang meliputi lokasi udang laut. Perjanjian tersebut turut membenarkan 26 kapal nelayan Perancis untuk menangkap udang laut di kawasan berkenaan selama tempoh 5 tahun.

Walaupun konflik ketenteraan tersebut berakhir dengan perjanjian rasmi, kedua-kedua negara terus bertelingkah secara saintifik sehingga tahun 1966. Saintis daripada Brazil dan Perancis mempunyai teori masing-masing tentang pergerakan sebenar hidupan krustasea itu.

Saintis Perancis masih percaya bahawa pergerakan udang laut adalah seperti ikan, yakni mereka berenang di lautan, dan atas dasar ini udang laut dianggap bebas dan bukan milik mana-mana pihak. Brazil pula masih dengan hujah mereka, di mana udang laut hidup dengan merangkak di dasar laut yang cetek.

Konflik ini mungkin kelihatan remeh dan agak kelakar, namun ianya memainkan peranan penting dalam menubuhkan Undang-Undang Laut ketika sebuah konvensyen anjuran United Nation. Bagi penulis, kerajaan Perancis seharusnya tidak terlalu ego dalam membuat keputusan, dan perlu menghormati kedaulatan negara Brazil.


Fungsi dan Kepentingan Bulu Ari-Ari Pada Bahagian Sulit Anda

Kami pernah menulis tentang bulu ketiak dan juga kening, dua kawasan yang mempunyai rambut-rambut yang sebenarnya mempunyai tugas spesifik. Budaya manusia banyak membuatkan dua kawasan rambut-rambut ini disalah anggap mengikut pandangan dan kepercayaan sendiri, walhal untuk setiap bahagian pasti ada sebab mengapa bulu atau rambut dibiarkan tumbuh hanya di situ.

Salah satu bahagian lain yang turut mempunyai penumbuhan rambut secara normal adalah kawasan kemaluan, di mana bulu ari-ari tumbuh bagi kedua-dua jantina lelaki dan wanita.

Apa fungsi bulu di kawasan itu? Adakah elok untuk kita mencukurnya? Jom kita tengok serba sedikit mengapa besar kemungkinan apa yang kita percayai selama ini, adalah suatu bentuk salah faham.

Kajian di Amerika Syarikat mendapati 76 peratus rakyat mereka mempunyai kawasan bulu ari-ari yang licin, sama ada dengan mencukur, menarik atau menggunakan pelekat. Di antara jantina rakyat Amerika Syarikat, peratusan lelaki yang tidak mempunyai bulu ari-ari adalah 67 peratus dan wanita pula 85 peratus!

Statistik lain yang anda perlu tahu - walaupun 85 peratus wanita Amerika Syarikat membuang semua bulu ari-ari, hanya 56 peratus yang benar-benar percaya mereka perlu membuang bulu ari-ari dengan selebihnya mempersoalkan keperluannya, namun tetap melakukan tindakan itu.

Itu di Amerika ketika ini. Di seluruh dunia pula tanggapannya terdapat perbezaan yang ketara dengan sejarah membuktikan berlakunya perubahan trend yang menentukan naik turun pandangan masyarakat dunia tentang keperluan bulu ari-ari.

Menurut kajian, memang sejak dulu penerimaan masyarakat berbeza-beza mengikut zaman. Orang Mesir zaman dulu menganggap menyimpan bulu ari-ari satu tindakan tidak bertamadun. Orang Greece lama pula mahukan semua wanita mempunyai badan yang bersih dan licin serta mempunyai satu alat khas yang dinamakan valsell, untuk menarik bulu yang tumbuh.

Mereka jugalah masyarakat pertama di dunia yang menggunakan krim khas menggunakan ramuan tradisi mereka yang digunakan untuk memudahkan bulu ari-ari dicabut. Tradisi ini kekal sebelum tiba zaman pertengahan Eropah. Wanita pada zaman tersebut digalakkan untuk menyimpan bulu ari-ari dengan Permasuri Perancis daripada tahun 1547 hingga 15559, Catherine de Medici melarang wanita mencukur bulu kemaluan sebelum Ratu Elizabeth I yang memerintah England, mempopularkan semula penyimpanan dan penjagaan bulu ari-ari yang baik, semasa beliau memerintah sehingga 1603.

Hanya selepas penciptaan pisau cukur yang memudahkan cukuran dilakukan, barulah trend ini mengalami perubahan semula. Bagi menyokong pengeluaran pisau cukur, pengiklan mula memainkan sentimen menyimpan bulu ketiak dan bulu ari-ari sebagai sesuatu yang menjijikkan. Sentimen ini berjaya dan jualan pisau cukur melonjak dengan pantas. Penciptaan pakaian renang bikini melonjakkan lagi trend mencukur bagi wanita. Trend ini mempengaruhi dunia sehinggakan kita ketika ini, mempunyai pandangan yang bercampur baur berkenaan isu ini. Persoalannya - pentingkah bulu ari-ari?

Tidak ramai yang menyedari sekiranya bulu ari-ari dibuang, liang-liang terbuka yang dibiarkan terdedah mampu menjadi jalan masuk bagi bakteria. Apa yang membimbangkan oleh kerana liang-liang terbuka ini ada, penyakit jangkitan disebabkan hubungan seksual lebih mudah berlaku daripada satu individu ke individu lain.

Dalam kajian yang telah dijalankan, bulu ari-ari sebenarnya bertindak sebagai penapis yang menyerap kelembapan. Sekiranya tidak ada bulu yang menapis, kulit menjadi lebih terdedah pada bakteria dan peluang untuk seseorang terkena herpes atau kudis pada kemaluan meningkat.

Ini diperkukuhkan lagi dengan penemuan pihak penyelidik cukuran licin pada organ pesakit yang perlu dibuang untuk menyenangkan pembedahan, menyebabkan kadar jangkitan kuman lebih tinggi berbanding pesakit yang tidak dicukur.

Kecederaan yang berlaku pada bahagian kulit mungkin tidak dirasai, tetapi realitinya luka-luka bersaiz mikroskopik yang wujud mampu menyebabkan kegatalan atau rasa kurang selesa, yang meninggalkan parut halus pada permukaan yang dicukur. Penyelidik juga mendapati wujud simptom-simptom bertambahnya selulit di kulit yang dicukur pada bahagian skrotum dan zakar bagi lelaki, serta labia bagi wanita yang tidak dapat dilihat dengan mata kasar.

Selain itu, fungsi paling penting bulu ari-ari adalah sebagai tempat pengumpulan pheromone. Pheromones adalah bau badan yang dihasilkan untuk merangsang tarikan seksual diri kita pada orang lain. Pheromones diperangkap di bahagian bulu ari-ari yang mengeluarkan rembesan pheromone tidak berbau. Hanya selepas rembesan itu bertindak balas dengan bakteria yang ada, bau unik setiap individu akan terhasil.

Bau yang unik ini berkait dengan wujudnya satu keadaan yang dinamakan Major Histocompatability Complex atau MHC, penentu daya tarikan seseorang individu kepada individu lain yang berlainan jantina.

Kaum wanita didapati lebih mudah tertarik dengan lelaki yang mempunyai tahap MHC yang jauh berbeza dengan badannya sendiri dan begitu juga sebaliknya. Anak yang terhasil daripada pasangan yang jauh berbeza tahap MHC di antara mereka pula, mempunyai kecenderungan untuk bertubuh lebih sihat kerana didapati mempunyai faktor genetik yang lebih baik.


5 Fakta Menarik Mengenai Individu Berlesung Pipit

Pastinya ramai yang menyetujui bahawa individu yang mempunyai lekukan pada pipi atau dikenali sebagai lesung pipit adalah sangat menawan, sekurang-kurangnya senyuman mereka sangat menarik.

Lesung pipit atau nama rasminya, gelasin, adalah lekukan yang boleh dilihat di mana-mana sahaja di kulit. Walaupun ianya paling jelas dan disukai adalah terletak di pipi, ia boleh berlaku hampir di mana-mana sahaja di badan, seperti di bahu dan di belakang.

Namun, tak kira di mana terletaknya lekukan ini, ia merupakan hasil daripada variasi pada struktur tisu badan, otot-otot atau tisu penghubung.

Lesung pipit secara teknikalnya dikenali sebagai Fovea buccalis, dan berlaku kepada kedua-dua jantina. Ia merupakan satu kecacatan jenetik yang menyebabkan pertumbuhan otot muka yang tidak teratur semasa perkembangan embrio.

Otot yang dipendekkan bertanggungjawab untuk meregangkan atau menarik bibir ke bahagian belakang ke penjuru apabila seseorang itu senyum. Ia diselaraskan secara menyerong di bawah pipi dan dikenali sebagai zygomaticus major.

Disebabkan kecacatan pada tisu penghubung wajah, zygomaticus major terbahagi kepada dua bahagian. Satu ikatan otot ini terletak di sudut atas, sementara yang lain terletak di bawah.

Kedua-dua kumpulan otot ini dipisahkan oleh ruang kosong kecil yang ditutup oleh kulit pipi. Apabila seseorang yang mengalami kecacatan ini mengembangkan otot-otot ketika senyum, kulit muka akan mengikut bentuk tersebut dan menghasilkan lesung pipit.

Selain daripada di pipi, gelasin yang popular juga berlaku di bahagian dagu, yang membuatkan dagu seseorang itu terbelah. Dagu belah atau Fovea mentails langsung tak ada kaitan dengan otot-otot.

Dilaporkan bahawa lesung pipit dagu adalah hasil daripada penyatuan tak lengkap oleh dua bahagian tulang rahang. Kecacatan ini juga berlaku semasa perkembangan embrio dan sama seperti pembentukan lesung pipit pipi, kulit akan mengambil bentuk struktur kecacatan ini.

1. Golongan yang mempunyai lesung pipit agak rare, di mana hanya 20% daripada populasi dunia memilikinya, dan lagi 80% hanya mampu menginginkannyaa

2. Individu yang dilahirkan tanpa kecacatan ini juga masih boleh "memiliki" lesung pipit. Disebabkan lesung pipit menjadi kegilaan dan mendapat sambutan, seorang wanita dari New York, Isabella Gilbert telah mencipta mesin lesung pipit pertama pada tahun 1936.

3. Walaupun ia merupakan satu kecacatan pertumbuhan, lesung pipit dikaitkan dengan usia muda yang kekal dan antara salah satu kelebihan lesung pipit adalah ia mampu membuatkan anda kelihatan muda daripada usia sebenar.

4. Lesung pipit dipercayai diwarisi oleh satu genetik, jadi kebarangkalian mewarisi kecacatan ini adalah di antara 25 hingga 50%, jika salah seorang daripada ibu bapa anda memilikinya. Jika kedua-dua ibu bapa memilikinya, peluang ini meningkat kepada antara 50 hingga 100%.

5. Memang benar lesung pipit terbentuk sejak dari dalam rahim, namun ia tidak semestinya bertahan selama-lamannya. Walaupun majoriti daripadanya akan kekal, sebahagian daripada lesung pipit hanyalah sementara.